Euskerazko argitalpenei laguntzeko deialdia Bizkaian - bizkaie.biz\nBizkaie! 2020-06-02 13:40 Euskerea berbagai\nKomunikabide digitalek osasun larrialdian igoera nabarmena izan dabela ikusi dau Foru Aldundiak.\nBizkaiko Foru Aldundiaren Gobernu Kontseiluak euskerazko argitalpenak babesteko eta bultzatzeko laguntzinoen 2020ko deialdia onartu dau. Merkataritza-soziedadeek, kooperatibek, banakako enpresaburuek, profesionalek eta irabazi asmorik bako petsona juridiko pribaduek eskatu leikiez laguntzinoak, euskerazko aldizkako argitalpenak plazaratzen baditue. Danetara, 900.000 euro dagoz banatzeko.\nPapelean zein formatu digitalean kaleratzen diran argitalpenak sartzen dira deialdian, euskera hutsean tokiko, eskualdeko edo lurraldeko informazinoa zabaltzen badabe. Era horretara, Bizkaiko Foru Aldundiak gizarteko eremu guztietan euskerearen erabilerea bultzatu nahi dau. Foru Dekretua Bizkaiko Aldizkari Ofizialean argitaratu eta hurrengo egunetik aurrera, hogei egun naturaleko epea egongo da eskabideak egiteko.\nAurreko urteetan be lagundu izan ditu Aldundiak euskerazko komunikabideak, eta, datuak ikusita, pozik dago babes horrek ekarritako emoitzeagaz, batez be hedabide digitalen kasuan. Covid-19aren ondoriozko konfinamenduan, euskerazko medio digitalek erabiltzaile barri asko erakarri ditue. Herritarrek informazino zehatza eta landua euskeraz jasoteko daben eskubidea bermatu da holan, Foru Aldundiaren arabera.\nGoogle Analytics tresnearen bidez egindako azterlanean 49 hedabide digitalen konsumoa aztertu da. 2020ko martian, zezeilagaz konparauta, % 40 hazi da erabiltzaileen kopurua; 1.375.000 izan dira guztira.\nEuskerazko webgune horreetako trafikoari jagokonez, saioen kopuruak % 53 igon dau (4.227.653 saio martian), eta bisitautako orrialdeen kopurua, % 46 (martian 9.275.279).\nAldundiak eskerrak emon deutsez komunikabideoi osasun krisi honetan herritarrei euskeraz informazinoa emoten egindako lanagaitik. Era berean, zoriondu egin ditu, herritarren konsumo-ohituren aldaketetara eten barik egokitzen jakin dabelako.


HIRU KORTXEA: Gaurko gonbidatuak estudioan, SOFA taldea - Arrosa\nBi Zarauztar eta Zumaiar batek osatzen dute SOFA hirukotea. Talde instrumentala izanik, erritmo eta abiadura aldaketekin, sentsazio ugari transmititzen dituen taldea. Haien bigarren lanaren, “II”(Bonberenea Ekintzak), aurkezpenean murgilduta daude. Taldeaz, zuzenekoetaz eta azkenengo lanaz aritu gara Imanol Sesma baterijolearekin. Honetaz aparte, ohiko berriak eta nobedadeak.\nPosted in Hiru KortxeaTagged #3 kortxea #arrosa sarea #bonberenea ekintzak #EH musika #hala bedi #hiru kortxea #sofa #the sofa band\nHIRU KORTXEA: Odolkiak taldea gaurko gonbidatua


Busturialdeko VIII. Enpresa Ideia lehiaketaren sari banaketa ekitaldia burutu da gaur arratsaldean Gernika-Lumoko Lizeo Antzokian eta zuzenean eman da streaming bidez. Urgain enpresak jaso du 3.000 euroko lehenengo saria eta Melodeep izenekoak 2.000 euroko bigarren saria. Enpresa ideia bi hauen sustatzaileek, gainera, Arratzuko Elkartegiko langune bat doan erabiltzeko aukera ere izango dute urte batez euren ideia aurrera eramateko. Halaber, Torrealday Aholkularitza empresa gernikarrak irabazleari urtebeterako aholkularitza zerbitzua (zerga, lan eta kontabilitate-aholkularitza) emango dio doan eta bigarrenari, aldiz, sei hilabeterakoa.\nBorja Txertudik (Busturia, 1993) eta Ander Etxaniz (Busturia, 1992) geologoak adierazi dutenez, "enpresak droneen erabileran oinarritutako zerbitzu soil bat sal dezake askotariko irudi zehatzak lortzeko edo materialak edo fumigazioak garraiatzeko, besteak beste. Edo balio erantsiko produktu bat, hainbat sektoretarako tratatutako irudiak aztertu eta interpretatzean”.\nBigarren saria, Melodeep, Paul Larrozea (Bermeo, 1992) bermeotar gaztearen eskutik iritsi da. "Melodeep marka musika elektronikoaren zatirik ederrena erakusteko sortu zen, pintura, ikus-entzunezko ekoizpenak, dantza edo inspirazio iturri izan daitekeen beste edozein arte adierazpenekin nahastuta", adierazi du.\nDiseinuan eta Produktuaren Garapenean Masterra duen industria-ingeniari gazte honek, gaur egun DJ gisa eta ekitaldien sustatzaile eta antolatzaile gisa diharduenak, proposatzen duena da bertako artistak (DJ, musikariak, margolariak, dantzariak, aktoreak) bilduko dituzten pop-up ekitaldi batzuk sortzea, beste jarduera batzuez inguratuta, hala nola, Euskal Herrian egiten diren azoken tankerako tokiko produktuen tailer eta postuez. "Horrela, gauez irtetearen kontzeptuari eguneko alternatiba bat proposatuko litzaioke, jendea adierazpen artistikoen bidez inspiratzeko eta jasangarritasunarekin eta berrikuntzarekin konpromisoa duten tokiko ekoizleei ikusgarritasuna emateko", adierazi du.\nAurten, bi sari horiez gain, Turismo Jasangarriaren Europako Gutunaren esparruan, iraunkortasunaren ikuspegitik turismoaren garapena sustatzera bideratutako enpresa-ideiarik onena saritu da, izan ere, Urdaibai Euskadiko lehen turismo-helmuga jasangarria izendatu dute joan den udan. Harri Artean Abentura Parkea izan da ideia irabazlea.\nAser Cid Foruria (Gernika-Lumo, 1999) sustatzaileak azaldu duenez, "parkeaz gain, autokarabanak aparkatzeko zona bat sortuko da, eremu horretan eskaera handia dagoelako eta gaur egun aparkatzeko eta gaua igarotzeko espazio egokiturik ez dutelako".


naiz: agenda - ‘Irakurri, Gozatu eta Oparitu’: ‘(irakurtzean) zurekin oroitu naiz’\nEuskaltzaleen Topaguneak ‘Irakurri, Gozatu eta Oparitu’ egitasmoaren 14. edizioa jarri du martxan, Euskal Herriko udal, liburutegi eta argitaletxeekin lankidetzan, urriaren 13tik abenduaren 9ra bitartean. Aurten berrikuntzak ekarriko ditu ekimenak aurreko edizioekin alderatuta.\nKultur egitasmoak euskal gizartean euskarazko irakurzaletasunaren sustapena eta liburutegi publikoen zerbitzuen ikusgarritasuna ditu helburu nagusi. Aurten gainera, irakurzaleak irakurketatik atera duen bizipenari eta sarritan beste norbaitekin esperientzia hori konpartitzeko duen gogoari erreparatu nahi izan dio, «irakurketa partekatuari», alegia, eta horrela jaso du leloan: ‘(irakurtzean) zurekin oroitu naiz’\nHortaz, ia bi hilabeteko iraupena izango du kanpainak liburutegtan, eta opariak abendu eta urtarril bitartean banatuko zaizkie irabazleei. Aurten, egitasmoaren datak Liburutegien Eguna (urriak 24) eta Gabon aurreko opor garaira lotuko dira; batetik, udal liburutegien funtzioa azpimarratzeko eta, bestetik, Gabonetako «oparia» ‘Igo’ liburua izatea sustatu nahi delako.\nAurten honako udalerri hauetan gauzatuko da ‘Irakurri, Gozatu eta Oparitu’: Agurain, Asparrena, Dulantzi, Barrundia, Mendialdea eta Gasteizen (Araba); Atxondo, Berriz, Ermua, Getxo, Igorre, Mañaria, Ondarroan (Bizkaia); Astigarraga, Legazpi, Soraluze eta Zaldibian (Gipuzkoa); Aranguren, Barañain, Berriobeiti, Iruñea, Leitzaldea, Malerreka, Sakana, Ultzamaldea eta Zizur Nagusian (Nafarroa).


Zorion perfekturik ez - Araba - Alea.eus\nZorion perfekturik ez\nEstitxu Ugarte 2016-07-09 14:01\nEuskal herritarren harreman sexualak eta afektiboak aztertu dituzte kaixomaitia.eus webguneak eta Aztiker Soziologia Ikerguneak. Guztira, 2.358 pertsona sartu ziren inkestara eta 1.500 pertsonek bete zituzten galdera guztiak.\nBikotekidea baduzu momentu honetan? Zer bilatzen duzu harreman batean? Batezbeste, zer maiztasunez izaten dituzu sexu harremanak? Harremanetarako webguneren batean izena eman duzu inoiz? Hauek bezalako 73 galdera erantzun dituzte Arabako, Bizkaiko, Gipuzkoako eta Nafarroako 18 urtez gorako 1.500 lagunek, izenik eman gabe, euskal herritarren harreman sexual eta afektiboei buruzko ikerketa batean. Bildutako zenbakien arabera, orokorrean afektiboki zoriontsuak gara (6,9 puntu), baina bizitza sexualari begiratzen baldin badiogu ez gara horren zoriontsu (5,7 puntu).\nKaixomaitia.eus euskaldunon harremanetarako webguneak abian jarri zuen inkesta otsailaren 12an. "Maila afektiboan eta sexualean euskal herritarrak zoriontsuak garen edo ez" jakin nahi zuten. Inkesta luzea egin zuten, hiru hizkuntzatan (euskara, gaztelania eta frantsesa), eta, nagusiki, sare sozialen bidez zabaldu zuten. Martxoaren 13an itxi zuten galdeketa, eta Aztikerrek egin zuen lehen lanketa bat datu horien gainean. Hala, Hego Euskal Herrian bizi diren herritarrak, 18 eta 64 urte bitartekoak eta euskaldunak hautatu zituzten emaitzak ondorioztatzeko.\nWebguneak abian jarritako inkestara guztira 2.358 lagun sartu ziren, eta 1.500 lagunek bete zituzten galdera guztiak. Horietatik 107 arabarrak dira (%8,3). Hala, inkestatuen %42,5 gipuzkoarrak dira, %39,1 bizkaitarrak, eta %10,1 nafarrak. Iparraldeko nahikoa erantzunik ez dute jaso, eta ondorioz ez dute zenbatu.\nBildutako datuen arabera, zoriontasun sexualaren zati inportantea da maiztasuna, izan ere zoriontasun maila altuenak adierazi dutenak dira aldi berean sexu harremanak maiztasun handiagoz izaten dituztenak. Azterketak dio euskaldunok batezbeste 1,15 bider izaten ditugula sexu harremanak astean, baina 2,99 bider nahi izango genituzkeela, berdintsu emakume nahiz gizon.\nAdinean gora egin ahala, zoriontasun maila afektiboak eta sexualak behera egiten dute 4,4 puntu, soilik 53-57 adin tarte bitartean.\nBestetik, bikotea da harremantzeko modu nagusia eta zoriontsuen egiten gaituena, %7ak soilik ez luke nahi bikotekiderik izan, baina indarra hartzen du harreman irekiaren kontzeptuak. Bikotekidea dutenen %19ak irekiko luke egun duen harreman itxia, eta bikotekidea ez dutenen %26ak izango luke bikotekidea harreman irekian.\nIñigo Arandia: "Afektiboki maila txukunean gaude, sexualki ez horrenbeste"\nEstitxu Ugarte 2016 uzt 09 Araba\nEkainean aurkeztu zuten euskal herritarren harreman afektibo eta sexualen inguruko lehen ikerketaren emaitzak. Euskaldunen harremanetarako kai...


Ortuak egingo dituzte Garagartzan - Arrasate - Goiena.eus\nOrtuak egingo dituzte Garagartzan\nJon Berezibar 2007-05-08 12:41\nAspalditik dabil bueltaka Udalean han ortuak egiteko asmoa baina azkenean asmoak errealitate bihurtuko direla ematen du. Atzerapenarekin, baina Udalak 320.000 euroko aurrekontua onartu du Garagartza auzoan herritarrendako ortuak egiteko.\nGainera, lanak egiten lehenbailehen hasi beharko dira. Jakinarazi dutenez, ortu horiek egiteko diru-laguntza jaso gura badute, lanek urriaren 31 baino lehen hasita egon behar dute.\nHasiera baten, asmoa zen 61 ortu egitea, bakoitza 80 metro koadrokoa baina Udala aztertzen dabil ea metro koadro gutxiago dituzten baratz gehiago egin daitezkeen. Zehazki, ortuen kopurua bikoiztu gurako lukete, orain arte 136 eskaera jaso dituzte-eta.\nInteresa izanez gero, oraindik ere ortuen eskaera egin daiteke, epea zabalik dago-eta. BAZen egin behar da eskaera.\nHala ere, ortu horiek nork erabiliko dituen esateko zehaztapenak oraindik zehazteke daude. Printzipioz, herritar guztiek lukete aukera baina izan liteke Musakola eta Makatzena inguruetan ortuak dituztenek lehentasuna izatea, Udalak inguru horietatik ortuak kendu gura ditu-eta.


Eremu gorritik irten arren arduratsu jokatzen jarraitzeko deia egiten du Udalak - Beasaingo Udala\nEremu gorritik irten arren arduratsu jokatzen jarraitzeko deia egiten du Udalak\nArgitaratua: 27 Urtarrila 2021\nOstalaritzaren irekierarekin, herria perimetralki itxita dagoenez, bertan kontsumitu eta erosteko aukera aprobetxatzeak tokiko ekonomia bultzatzea dakarrela gogorarazten da\nCovid-19ak eragindako kasu positiboen azken 14 egunetako intzidentzia-tasa metatua 500 kasuetatik behera dagoenez udalerriko ostalaritza aretoek ateak ireki ahal izan dituzte. Ez da ahaztu behar ordea egoera honek hala iraun dezan udalaz gain ezarrita dauden arauak eta neurriak bete egin behar direla. Ezarri diren azkenak herrien itxiera perimetrala eta lagunen arteko bilkurak lau pertsonetara mugatzea izan dira.\nHelburua positibo kasuek gora ez egitea da herritarren osasun egoera babesteko eta besteak beste ostalaritzak ateak itxi ez ditzan. Gauzak honela, Udalak deialdi berezia egin nahi die herritarrei arauak eta osasuna babesteko neurriak zorrotz bete ditzaten. Arduratsu jokatzea ezinbestekoa da eta erantzukizun hori norberarengandik hasten da.\nPrebentzio neurriak ostalaritzan\nOstalaritzaren kasuan, Beasaingo establezimenduak ireki direla eta ezarritako prebentzio neurriak betetzeko beharra gogorarazi nahi zaie bai ostalari eta bai bezeroei. Laburbilduz nagusienak hauek dira:\nOrdutegia: goizeko 06:00etatik iluntzeko 20:00etara. 20:00etan, lokala eta terraza hutsik egon beharko dira.\nTerraza-zerbitzua eskaini ahal izango da. Pertsona-taldeak 4 izango dira gehienez, eta mahai desberdinetako bezeroen arteko distantzia 1,5 metrokoa izango da gutxienez.\nEstablezimenduaren barruko edukiera % 50era mugatuta egongo da.\nDebekatuta dago barran edo zutik kontsumitzea, lokalaren barruan zein kanpoan.\nEz da gomendatzen lokalaren barruan telebistan ematen diren kirol ekitaldiak ikustea. Lokaletik kanpo, udal-ordenantzak espresuki debekatzen du telebista edo musika-aparatuak jartzea .\nEdukiera honela kalkulatu da: mahai altuetan eta kupeletan 2 pertsona mahaiko. Gainerako mahaietan 4 pertsona mahaiko.\nUdalerrian kontsumitzeko aukera\nItxiera perimetralaren ondorioz udalerritik irtetzea eta sartzea mugatua dagoenez, egoera honek herrian erosi eta kontsumitzeko aukeraz baliatzea ekarri du. Udalak aukera hori aprobetxatzeko deialdia luzatzen die herritarrei tokiko merkataritza, ostalaritza eta ondorioz ekonomia sustatze aldera.


Life kamerak eta sentsoreak | Euskaltel: Laguntza Partikularrak\nPartikularrak/Laguntza/Life/Kamerak eta sentsoreak/Life\nZenbat denboraz grabatzen du kamerak?\nKamerak ez du etengabe grabatzen. Bi eratara aktibatzen dira grabazioak:\n1- Grabazio-erregela bat konfiguratu behar da (adibidez, etxeko atea zabaltzen bada grabatzen du). Erregela aktibatzen bada, grabatu egiten du. Erregela aktibatu aurreko 15 segundoko tartea eta aktibatu ondorengo 15 segundokoa ere grabatzen ditu kamerak.\n2- Zerbitzuaren edo aplikazioaren webgunetik zerbait grabatu nahi baduzu: Grabazioa zeuk aktibatzen baduzu, aktibazio-unetik aurrera minutu batez grabatuko du kamerak.\nBa al dago gehieneko grabazio-kopururik?\nEz, ez dago. Nahi adina grabazio egin dezakezu.\nGogoratu, dena den, hilabete bakarrik egongo direla grabazioak plataforman.\nDenbora gehiagoz gorde nahi badituzu, markatu egin behar duzu grabazioa, eperik gabe egon dadin plataforman (30 grabazio, gehienez ere), edo, bestela, grabazioa deskargatu eta kopia bat gorde nahi duzun lekuan.\nKopia bat gorde dezaket Euskaltel Lifek egin dituen grabazioena?\nBai. Euskaltel Liferen webguneko interfazetik, edozein grabazio gorde dezakezu. Sartu grabazioetara, hautatu gorde nahi duzun bideoa eta egin klik Bideoa deskargatu aukeran.\nWebgunetik grabazio bat ezabatzen badut, berreskura al dezaket?\nEz. Grabazioa ezabatu baduzu, erabat desagertzen da plataformatik, eta ez da haren batere kopiarik gordetzen zerbitzu honetan. Zuk zeuk aurrez kopiaren bat gorde ez baduzu, ezin izango duzu berreskuratu.\nZer egin behar dut Euskaltel Liferen kameraren bidez hitz egiteko?\nEuskaltel Liferen kamera guztiek ez dute funtzio hori. Kameraren bidez hitz egiteko, bozgorailua eta mikrofonoa dituen kamera bat kontratatu behar duzu.\nEuskaltel Liferen aplikazioaren bidez bakarrik balia daiteke funtzio hori; beraz, ezin da webgunearen bidez erabili.\nHitz egiteko, sakatuta eduki, pixka batean, mikrofono-itxura duen ikonoa (kameraren player-ean dago).\nErrepikagailurik erabil al dezaket?\nHaririk gabeko sare guztiek bezala, Z-Wave sareak ere estaldura mugatua du (WiFiaren estalduraren antzekoa), zenbait faktoreren mendekoa (distantzia, oztopoak, etab.).\nGerta liteke sentsoreren batek estaldura-arazoak izatea, zure etxearen tamaina edo tipologia direla eta.\nHala baldin bada, hau gomendatzen dizugu: erosi entxufe adimendun bat, errepikagailu gisara jardun dadin.\nUnitate zentraletik zer distantziatara, gehienez ere, jar ditzaket sentsoreak?\nEz dago distantzia estandarrik, eta faktore asko izan behar dira kontuan: hormen lodiera, gelen forma, etab. Zure etxean instalazioa egin eta ekipoak probatu ondoren jakin dezakegu zein den gehieneko distantzia.\nNolanahi dela ere, hona hemen gutxi gorabeherako kalkulu bat: 10 metro baino gehiago baldin badaude unitate zentralaren eta sentsorearen artean, entxufe adimendun bat behar duzu, errepikagailu gisara jardun dadin.\nWiFi sarearen arabera ere jakin dezakezu, gutxi gorabehera, gehieneko zer distantziatara jarri sentsorea. Z-Waveren estaldura zure etxeko WiFiarena bezalakoa da ia-ia (pauso bat txikiagoa). Beraz, begiratu non daukazun WiFi estaldura, eman pauso bat atzerantz... eta hori duzu sentsorea jartzeko distantzia egokia.\nLekuz alda ditzaket sentsoreak?\nNormalean, ez. Sentsoreren bat lekuz aldatuz gero, eten egin daiteke Euskaltel Liferen zerbitzua.\nSentsoreren bat lekuz aldatu behar baduzu, galdetu lehenbizi Euskaltel Life instalatu dizunari, eta hark esango dizu zer egin behar duzun.\nZenbat irauten dute sentsoreen pilek?\nSentsore-mota bakoitzaren araberakoa izaten da iraupena. Edonola ere, luze irauten dute (zenbait hilabete edo urte), oso energia gutxi kontsumitzeko baitaude diseinatuta gailu horiek.\nGainera, nahi duzunean ikus dezakezu, aplikazioan edo webgunean, sentsore bakoitzaren egoera; bateria baxu badago eta aldatu behar baldin bada, berriz, abisua iritsiko zaizu.\nHemen dituzu sentsore guztien xehetasunak.\nSentsoreak Euskalteli erosi behar dizkiot?\nOraingoz, Euskaltelek saltzen dituen ekipoek bakarrik ematen dute Euskaltel Life zerbitzua. Zerbitzuaren inguruan behar duzuen laguntza emateko, ekipoak oso ondo ezagutu behar ditugu, eta guk saltzen ditugun ekipoekin bakarrik egin dezakegu hori.\nIlunpean funtzionatzen al du bideo-kamerak?\nBai. Gauez ikusteko teknologia daukate HD kamerak eta audiodun HD kamerak.\nLeiho polarizatuak ditut: Euskaltel Liferen kamerak kanpokoa grabatu dezake leiho horietatik?\nBai, baina ez kasu guztietan. Argiak kameraren lentean duen eraginaren arabera, grabatuko du, ala ez. Funtzionatzen duen ala ez jakiteko, instalatzaileak kamera probatu egin behar du, zure etxean edo negozioan.\nNon jarri behar da kamera?\nEntxufe batera konektatu behar da kamera. Komeni da hori kontuan izatea kamera non jarri erabakitzean.\nKe-sentsoreak gasa detekta dezake?\nEz, ke-sentsoreak kea edo ur-lurruna bakarrik detekta ditzake.\nNon jarri behar da unitate zentrala?\nEthernet bidez (kablea) konektatu behar duzu unitate zentrala zure kable-modemera edo Interneten bideratzailera; beraz, gailu horietatik gertu jartzea gomendatzen dugu.\nKable-modema edo bideratzailea itzaltzen badut, funtzionatzen jarraitzen al du Euskaltel Lifek?\nEz. Funtzionatzeko, unitate zentralaren beharra dauka Euskaltel Lifek; unitate zentralak, berriz, Interneterako konexioa. Kable-modema edo bideratzailea itzaltzen badira, galdu egiten da Internetekiko konexioa eta, horrenbestez, funtzionatzeari utzi egiten dio Euskaltel Lifek.\nZerbitzuan baja ematen badut eta grabazioen kopia bat gordetzea ahaztu baldin bazait edo berriro alta ematen badut, berreskura al ditzaket grabazioak eta konfiguratuta neuzkan erregelak?\nEz, ezin dira berreskuratu ez erregelak, ez grabazioak. Baja eman ondoren, ezabatu egingo da zerbitzuan zegoen zure informazio guztia: grabazioak, erregelak, etab.\nErabaki al dezaket zer mugikorretara bidali abisuak?\nMugikorrean jakinarazpenak jasotzeko, aplikazioa instalatu behar da, eta bezero gisara sartu Euskaltel Life-en webgunean eta aplikazioan erabaki dezakezu aplikazioa instalatuta daukaten zer mugikorrek jaso ditzaketen jakinarazpenak, eta zeinek ez. Baina ezin diozu eskatu Euskaltel Liferi mugikorrera jakinarazpen bat bidaltzeko ez badauka aplikazioa instalatuta. Aplikazioa instalatuta ez badauka, mezu elektronikoak bidal ditzakezu abisu gisara.


ELTZIA proiektuaren baitan lehen musika entsegu-lokalak egokitzeko lanen lizitazioari hasiera eman zaio hartarako baldintza plegoa onartuta. — Berbia\nELTZIA proiektuaren baitan lehen musika entsegu-lokalak egokitzeko lanen lizitazioari hasiera eman zaio hartarako baldintza plegoa onartuta.\nDeialdia, Gipuzkoako Aldizkari Ofizialean argitaratuko da.\nMusika Eltziaren proiektuak neurri ezberdineko 13 entsegu lokal, bi gela haundi eta grabazio estudio bat egokitzea aurre ikusten du. Orain, proiektuaren lehen fasean, 30-35 metro karratu inguruko 10 lokal eta 65 metro karratuko gela egokituko da.\nUdal gobernu taldeak esleipenerako baldintza plegoa onartu zuen azken bileran. Horren arabera, lanak lau hilabeteko epean egin beharko dira eta lizitazio prezioa, BEZa barne, ia 459 mila eurotan mugatu da. Horrek esanahi du lizitaziora aurkezten diren enpresek prezio horren pareko edo merkeagoak diren proposamenak egin beharko dituztela. Eta merkatzeak izango du saririk, esleipenerako irizpideko nagusia, eskaintza ekonomikoa izango baita. Gehienera lortu daitezkeen 100 puntuetatik 80, proposamen merkeenak jasoko baititu. Kontutan hartu eta baloratuko diren beste irizpide batzuk, lanen berme epea luzatzea, enpresaren baliabide tekniko eta pertsonalak eta bestelako hobekuntzak izango dira.\nETEOko eraikin zaharraren erdi sotoa berrituz, hainbat musika entsegu lokal egokitzeko lanen baldintza zerrenda onartuta, lizitazioa deialdia publiko egingo duen iragarkia Gipuzkoako Aldizkari Ofizialean argitaratuko da, proposamenak aurkezteko ohiko epea irekiz.\nEsleipena bideratzeko denbora ere beharko dela kontutan hartuta, udazkena izango da ETEOn lehen entsegu lokalak amaitzerako.\nHurrengo faseetan, 20 metro karratu inguruko beste hiru entsegu lokal, 50 metroko gela eta grabazio estudioa prestatzea aurre ikusten da.


Palentziako ETSIIAA eskolaren aurkezpena.\nJosé Ignacio Calvo, Palentziako Escuela Técnica Superior de Ingenierías delakoaren Kanpo Harremaneko zuzendariordeak bere eskolak eskaintzen duen formakuntza eskaintza aurreko astelehenean azaldu zien gure ikasleei.\n"Valles Cruceños"etik Euskadirat\nBi aste hauetan, maiatzaren 15etik 26ra, Boliviako Valles Cruceños bailarako hainbat ordezkari politiko EAEko lehen sektorea bertatik bertara ezagutzeko bisitan dihardute.\nEusko Jaurlaritzak HAZI Fundazioaren bitartez zuzenduriko ekimenez eta Getxoko Zabalketa GKEarekin elkarlanean zuzendutako proiektuak, EAEn arrakastatsuak izan diren ekimenak Boliviako hamaika herriekin partekatu nahi dituzte.\nTxorierriko ikastetxeetako ikaslegoa eta enpresak elkarren berri izateko balioko duen jardunaldia antolatu da hurrengo azaroaren 30erako.\nTxorierriko Mankomunitatearen sustapen ekonomikoko zerbitzuak antolaturik, Txorierriko I. Enplegu Azoka gauzatuko da Derioko Kulturbikan.\nIkasturte amaiera jaia eta Julia Vargas irakaslea oroimenean


Absentismoa kudeatzeko beste ikuspuntu bat\nAzaroaren 14an, asteartea, Gasteizko Bereizmen Handiko Ospitalearen eraikinean jardunaldi interesgarria antolatu zen. Bertan, Sergi Riau Urbanok, Solutia GHSko zuzendariak, egun puri-purian dagoen absentismoari dagokionez, enpresen ikuspuntua aldatzeko giltzarriak aipatu zituen.\nEnplegu eta Gizarte Segurantza Ministerioaren azken azterketaren arabera, Laneko absentismoak gora egin du Espainian, eta % 4,8ko tasan dago, 2012. urteko maila berean. Horrek 5.993 milioiko kostu zuzena dakarkio Gizarte Segurantzari eta 5.065 milioiko kostua enpresei. Gainera, 62.000 milioiko aukera-kostua da, BPGd-aren % 6a, alegia.\nAurreko datuak ikusita, ez da harritzekoa, enpresek duten arduretariko bat egoera horri nola aurre egin izatea, okerragotu egin baitaiteke egungo joerak iraunez gero. Zenbaki hutsez gain, kasu hauetan enpresak gehien arduratzen dituen gaietako bat antolaketa-aldaketak egin behar izatea da, eta horrek zer kostu duen zeharkako kostuetan; besteak beste, zerbitzuaren edo produktuaren kalitatean, irudi korporatiboan, osasunean eta lan-giroan.\nArazo garrantzitsu hori gorabehera, gutxi dira absentismoa kudeatzeko planak egiten dituzten konpainiak, absentismo-maila handia eduki arren. Enpresa bakoitzak absentismo-maila bere sektoreko mailarekin alderatu beharko luke eta gainetik edo azpitik dagoen edo egon nahi duen lekuan dagoen ikusi. Kontrolatzeko plan bat, langileen sentsibilizazioa, komunikazio ona edo laneko kalitatea, horiek dira gakoak enpresako absentzien indizea murrizteko.\nJardunaldian, Sergi Riauk, eskarmentu handia duen absentismoan adituak, arazo horri aurre egiteko gakoak nabarmendu zituen:\n«Absentismoaren hazkuntzari buruzko berriak jasotzen ari gara etengabe, baina enpresa gutxik dute absentismoa kudeatzeko planen bat».\n«Absentismoa kudeatzea ez da fokua langilearengan jartzea, ez mutuari presio egitea langilearen jarraipena eta kontrola egin dezan, ezta langile absenteen ordezkoak kudeatzea ere».\nAbsentismoaren kudeaketa hori baino gehiago da:\nAbsentzien Kudeaketa Plana\nAbsentzien kudeaketan kontuan hartu behar diren funtsezko alderdiak\nEzarri beharreko protokoloak eta neurriak\nAurreko puntuei ekiteko funtsezko kontzeptuak nabarmendu ziren jardunaldian, honako hauek adibidez: Erabaki-balantza, absentziak ez normalizatzea, ez kriminalizatzea, patologia vs ezintasuna, besteak beste.\nLaburbilduz, enpresako absentismoa aldatzeko, enpresa-kultura aldatu behar da. Absentzia inoiz ez da hartu behar gauza normala balitz bezala.


'Euskal disidentzia. Errepresioa eta espetxea' liburua aurkeztu du Euskal Memoriak | Politika | Berria\n'Euskal disidentzia. Errepresioa eta espetxea' liburua aurkeztu du Euskal Memoriak\nIñaki Egaña historialariak azaldu du 1936ko gerraz geroztik 80.000 euskal herritar egon direla preso.\nTrenor eta Egaña, gaurko aurkezpenean. Gorka Rubio / Foku\nEuskal Memoria fundazioak Donostiako Koldo Mitxelena kulturunean aurkeztu du aurtengo lan monografikoa: Euskal disidentzia. Errepresioa eta espetxea. Prentsarentzako agerraldia zen, baina dozenaka lagun batu dira liburutegiko aretoan; tartean, preso ohi ugari.\nCarlos Trenor abokatu eta preso ohia izan da liburuaren egilea, eta, 500dik gora orrialdetan, errepaso mardula egin dio euskal presoen azken lau hamarkadetako bilakaerari: "Hau ez da behin betiko liburu bat: lehen pauso bat da". Izan ere, uste du atal bakoitzak garapen propioa behar duela. Kartzelan kide izan zituen presoei eskaini die lana, eta gogoan izan ditu kide batzuk, liburua egiten lagundu diotenak: Mikel Korta, Teresa Toda eta Javier Salutregi.\nTrenorrek azaldu duenez, preso politikoez idazteko eskatu zioten, "abizenik gabe", eta multzo ugari sartu zituen kategoria horretan: "Erakunde armatuekin lotutakoak, 'dena da ETA' dokrinaren biktimak, kale borrokan aritutakoak, intsumituak, preso sozial sartu eta kontzientzia politkoarekin sartu zutenak eta langile klasearen borrokari lotuta espetxeratutakoak".\nEra berean, aitortu du espetxetik irtetean eskatu ziotela lana bere gain hartzeko, eta ezin zuela ezezkorik eman: "Hau itsaso bat da; oso zaila da laburtzea historikoki inportantea dena".\nAurkezpenean, Iñaki Egaña historialari eta Euskal Memoria fundazioko lehendakariak hartu du hitza. Haren esanetan, 80.000 euskal herritar egon dira preso 1936ko gerraz geroztik; 1960ko hamarkadatik, 7.000tik gora. "Zenbaki beldurgarriak dira", esan du Egañak: "Atzean, bizirik dagoen herri bat dago". Liburuak bigarren zati bat izango du datorren urtean.\nGainera, fundazioa beste zeregin batzuetan ere ari dela azaldu du Egañak; besteak beste, torturak jasan dituztenen kopurua osatzen. 6.000tik gora zenbatu dituzte jada, eta, Egañaren arabera, datua bat dator Eusko Jaurlaritzak gaiaz eginiko txostenean jasotako kopuruarekin (4.113): "Kopuru hori Euskal Autonomia Erkidegokoa zen; gure nazio mailako lana da".\nEuskarazko 400 abesti egunean, EITB Euskal Kantak irrati berrian


Fokuak (FK) - Fokua: Hilabete laburrena - | Tabakalera - Donostia / San Sebastián\nHasiera Kultur proiektua Fokuak (FK) Fokua: Hilabete laburrena Fokua: Hilabete laburrena\nFokua: Hilabete laburrena\nIrudika dezagun liburutegi bat. Irudikatu dezagun museo bat. Pentsa dezagun formatuen elkarbizitzan: Goyaren akuaforteetatik, Joan Didionen kontakizunetara, David Hockney-ren errotuladoreetatik, Louise Bourgeoisen eskulturetara. Pentsa dezagun orain nola Tabakalerako zinema forma eta formatu ezberdinen elkarbizitza espazio bat ere baden: Agnès Vardaren ikus-entzunezko saiakera baten zati batetik, Mariano Llinásen 14 orduko pelikula batera; Godard gaztearen film laburren berrikusketa batetik, Claire Denisen obrari eskainitako atzerabegirako oso batera.\nUrteak dira otsaila “laburrari” eskainitako hilabetea dela gure pantailan, formatuen aniztasuna film laburrei arreta emanez ospatzen dugula. Urteko programazio osoak zinema eta bere denbora ezberdinak ospatzen dituen bezala (fikzioak, dokumentalak, saiakerak edo animazioak bereizi gabe), urtean zehar garai, teknika, estilo eta iraupen ezberdinak konbinatzen ditugu. Txikia ez da inoiz txikia Tabakalerako zineman eta beraz, film laburrak pantaila honetan arte zinematografikoaren adierazpen bat gehiago dira.\nBadator berriro Labo, Clermont-Ferrand (Frantzia) film laburren jaialdiko sailik lotsagabeena, gehien arriskatzen dena eta etorkizun oparoena duena. Badator berriro Kimuak, urteko euskal laburmetraia onenen laguntza eta banaketa programa. Badator berriro Nest Film Studenteko irabazleen errepasoa, nazioarteko eskoletako film labur onenei Zinemaldiak eskaintzen dien saila. Orain dela urtebete “Asterik laburrena” deitzen genion eta bost egunetan film laburren programak biltzen genituen. Aurten hilabete osora hedatuko dugu: berrogeita hamar laburmetrai baino gehiago otsaila eta martxo hasieran.\nIrudika dezagun zinema aretora ospatzera goazenean garatzen eta hedatzen den izaki bizi gisa.\n2020ko lehen hiruhilekoko programa:\nOtsailak 16, igandea, 19:00 Zinea 1\nParsi, Eduardo Williams, Mariano Blatt, Argentina, 2019, 23'\nTeddy Williams-ekin elkarrizketa\nOtsailak 26, asteazkena, 19:00 Zinea 1\nEm caso de fogo, Tomás Paula Marques, Escola Superior de Teatro e Cinema, ESTC, Portugal, 2019, 23' / ORONA SARIA. Nest Film Studentsen film labur onena.\nAipamen berezia Nest Film Students:\nFiebre Austral, Thomas Woodroffe, Escuela de Cine y Televisión, Universidad de Chile, Chile), 2019, 21'\nOtsailak 27 osteguna, 19:00 Zinea 1\nOtsailak 28 ostirala, 19:00 Zinea 1\nOtsailak 29 larunbata, 19:00 Zinea 1\nMartxoak 1 igandea, 19:00 Zinea 1\nData: Larunbata, 2019ko otsailak 2 > Igandea, 2019ko martxoak 3\nFokua: Hilabete laburrena:


Ewa Majer garaile, errekor eta guzti - Goierriko Hitza : Goierriko Hitza\nEwa Majer garaile, errekor eta guzti\nAurtengo Ehunmilak proben errekor festa borobiltzeko, Ewa Majer poloniarrak ere ezarri du berea lasterketa handiaren palmaresean, irabazteaz gain, 19 minutuz ondu duelako aurreko denbora. Elena Calvillo beasaindarra bigarrena izan da, eta Jaione Sasieta itsasoarra hirugarrena.\nEwa Majer, Ehunmilak ultra trailaren irabazlea\nEhunmilak proben 10. edizioa borobila doa, partaidetzari, eguraldiari eta errekorrei dagokienez. Jon Aizpuru besaindarrak gizonezkoen palmaresean ezarritakoari, Ewa Majer poloniarrak emakumezkoetan jarritakoa ere erantsi behar zaio. Majerrek 27:41:47an gelditu zuen kronometroa Beasaingo plazan iluntzeko 21:45 inguruan, aurreko marka 19 minutuan onduz.\nMarka ezarri zuen, baita ere, Elena Calvillo beasaindarrak, bigarren postuan sailkatu baita 30:11:28ko denbora eginez. Jaione Sasieta itsasoarra hirugarren sailkatu da, 33:54:19ko denboraz.\nElena Calvillo helmuga igaro berritan


Derechos: Zure eskubideak zure datu pertsonaletara sartzeko, aldatzeko, ezabatzeko, aurka egiteko, transferitzeko edo ezabatzeko eskubidea erabil dezakezu helbide elektroniko bidez: info@finques-sasi.com\nHemen da zer bilatzen ari zaren aurkituko duzu.\netxea - Vilanova del Cami (Barri Sant Nicolau)\netxea - La Torre de Claramunt (PINEDES D'ARMENGOL)\nDuplexa - Vilanova del Cami (Camp del Rei)\nDuplexa - Jorba (CENTRO)\natico-a - Igualada (Centre)\nErakutsiz 12 nongo 849 Jabetzak - PAG 1/71\nSalmenta 3.988.350 €\npisu - Barcelona (Dreta de l´Eixample) , Eraikitako azalera 250m2, 4 Gelak, 3 bainugelak, Igogailua.\nSalmenta 3.630.000 €\nAzalera 3800 Mts\nAparkalekua - Barcelona (Vallcarca i els Penitents) , Eraikitako azalera 3800m2.\nSalmenta 2.590.000 €\ntxaleta - Alicante (El Campello) , Eraikitako azalera 660m2, 1350m2, 100m2, 4 Gelak, 3...\nSalmenta 2.163.000 €\nostatua - Girona (Gironès) , Eraikitako azalera 1000m2, 10000m2, 20 Gelak, 26 bainugelak, igerilekua.\npisu - Barcelona (Pedralbes) , Eraikitako azalera 312m2, 11m2, 4 Gelak, 3 bainugelak, Igogailua,...


Gipuzkoako Bazkundeak PAPEL ARALAR “Gipuzkoako Enpresa” izendatu du - Gipuzkoako bazkundea\nAmezketako Papel Aralar enpresak urteko “Gipuzkoa Enpresa” saria jaso du elikagai eta higiene-sanitario sektoreetan aplikatzen den enbalatze malgurako paperaren produkzioan mundu mailako liderra izateagatik eta berrikuntzan eman duen bultzadagatik, honi esker %100 disolbagarria, naturala eta biodegradagarria den papera produzitzen duen munduko lehen fabrikatzailea izatera iritsi da.\nPapel Aralar bere sorrreratik, 1936 urtetik, ingurugiroarekin konprometitua egon den familia enpresa bat da (laugarren belaunaldia). Paperaren fabrikazioan teknologia berriena izateagatik nabarmendu den enpresa bat da, beti abangoardian egoteko inbertsio garrantzitsuak egin dituelarik. Bere aktibitatea mota guztietako paper konposatu eta sinpleen fabrikazioan, komertzializazioan eta banaketan zentratzen da, batez ere propietate aintzindariak dituen paper teknikoan.\nBere produktuen artean honakok hauek aurkitzen dira: enbalatze malgurako paper iztukatuak (hauen artean jogurten tapak, zorroko zopa, zorroko azukrea, etab…), poltsentzako eta zakuentzako paperak, garagardo etiketentzako papera (produktu mota hauen fabrikazioan mundu mailako liderra da), parafinatzeko papera, silikonatzeko paperak (konpresa, tanpoi etab… erabilpenerako), poster eta kartelentzako papera eta toallitentzako papera, Araflush izenekoa eta %100 disolbagarria, naturala eta biodegradagarria dena. Paper mota hau merkaturatzen duen munduko lehen enpresa izan da, hori dela eta oso ohiko da horrelako toallitak munduko edozien txokotan topatzea, Espainiatik hasi Alemaniarano edo eta EEBBetaraino.\nProduktu honek izan duen arrakastari esker Papel Aralarrek inbertsio bat egin du makina berri bat ezarriz toallita merkatuan dauden produktuen aukera handitzeko helburuarekin (haurtxoentzako toallitak, desinfektatzaileak, automobilentzako garbiketarako, eta etab luze bat). Horrez gain beste paper mota bat ere sortu du, hanburgesak biltzeko koipearen aurka egiteko propietateak dituen papera, paper hau elikadura sektoreko multinazional ezagun batekin batera sortu du.\nPapel Aralarrek berritzeko eta egokitzeko duen gaitasunak merkatuan lehiatzeko aukera ematen dio eta ospe handia izateako ere, Gipuzkoako erreferentziazko enpresa esportatzaile bat dela ahaztu gabe. 2019an Papel Aralarrek 110 miloi euroak gainditu zituen fakturazioa izan zuen, 164 pertsoni eman zien lana eta bere salmenten totalaren %75eko esportazio maila lortu zuen. Gaur egun Asian, Europan, Hego Ameriketan, Afrikako Hegoaldean, Hegoafrikan, Errusian, Ekialde Ertainean, Estatu Batuetan eta Kanadan dago.\n“Enpresa Nazioartekotzeari” saria Donostiako Oribay Group Automotiverentzat izan da merkatu-nitxo espezialiatu batean lortu duen posizionatzearengatik (automobilaren haizetakoan itsatsita jartzen diren osagaien produkzioa), honek bere produkzioaren %98a kanpora ateratzeko aukera ematen dio, eta era berean haizetako fabrikanteak eta car-makersak solaskide zuzenak izateko aukera ematen die ere.\nOribay Group Automotive orain 30 urte sortu zen automobilgintza sektoreko enpresa bat da. Bere zer egina honako hau da: automobilen haizetakoei itsasten zaizkien osagai guztien sorkuntza, garapena eta fabrikazioa bai sentsoreak, optika, metalezko eta plastikozko osagaiak, eta baita egitura itsaskorrak eta osagai elektronikoak gidatze autonomoari bideratuak ere.\nDonostiako enpresa honek bere merkatu-nitxoa 80. hamarkadaren amaieran ikusi zuen, Tecnunen litzentziatu berri zen ingenieri gazte batek atzerako ispilua automobilen haizetakoei lotzeko sistema berri bat ikuskatu zuenean, une hartan atzerako ispiluak automobilaren sapaira torlojuz lotzen zirenean. Proeiktu berri horren harira aukera anitzak ireki ziren automobilen eta haizetakoen fabrikanteekin gaur egun dituzten emaitzak lortzeraino: 20 miloi euro baino gehiago salmentetan, 145 langile eta %98ko esportazio maila.\nGaur egun, mundu osoko automobiletako haizetako atzerako ispiluetara itsatsita dauden egituren %90 fabrikatzen dute eta honek munduan zehar banatuta dauden 80 glass-marketekin zuzenean aritzeko aukera ematen die, eta baita kontinente ezberdinetako car-markes garrantzitsuenekin ere. Bere produktuak mundu mailan esportatzen ditu bereziki Ameriketako Estatu Batuetara, Mexikora, Alemaniara, Brasilera, Frantzira, Txinara, Errusiara, Marokora, Hegoafrikara, Indiara eta Turkiara. Egoitza nagusia Donostian du eta han egiten dira ingenieria eta fabrikazio lan guztiak, Iruñan eta Alemanian dituen instalazioekin batera.\n“ETE Enpresa Industrialari” kategorian Gipuzkoako Bazkundeak Zarautzeko Fresmak saritu du. Kasu honetan berrikuntzagatik egin duen apustuagatik izan da saritua eta piezen itsaspen sistema bat patentatzeagatik, sistema hau plastiko polimeroko oinarria duen amarratzerako da eta makina erremintako sektorean haustura teknologiko bat izan da.\nFresmak, 1967an sortu zen eta neurrira egindako erreminteria eta amarratzerako soluzioak ematen dituen enpresa espezializatu bat da. Mundu mailan erreferentea da amarratze sistemetan eta 50 herrialde baino gehiagora iristen da eta milaka bezero ditu. Gaur egun, 31 langile ditu eta euren salmenten %50a baino gehiago esportazioen bitartez egiten dira.\nUne honetan, Fresmak, produktuen eskaintzaren dibertsifikazioan, produkzio bideen eraberritzean, nazioartekotzean eta ikerketa eta berrikuntzan (20 patente baino gehiago ditu) apustu egiten ari da lehiakorragoak izateko helburuarekin. Naziortakotzeari bideratutako filosofia izan da hain zuzen bere posizionatzea indartu duena Europako makina erreminta sektoreko ohiko nazioarteko merkatuetan, Alemania eta Italian. Egun 50 herrialdetan baino gehiago du presentzia.\nFresmaken beste gakoetako bat ezagutzaren alde apustua egin duela da. 2016 eta 2019 urtean artean enpresak goi mailako prestakuntza duten 6 pertsona gehiago gehitu ditu enpresara, profil horretako 13 langile guztira, 27 langilez osaturik dagoen enpresa batean. Zarautzeko enpresa honek ezagutzarekiko egin duen apustua ere islatzen da I+Gri emandako bultzadan. Arlo honi 2016an euren salmenten %8,3 eskaintzen bazitzaion 2019an %18,2 eskaini zaio, honekin argi ikusten da enpresak I+G aktibitateen aldeko apustua egiten duela.\nDonostiako Basque Culinary Centerek, Gipuzkoako “Zerbitzu Enpresa” saria eraman du, gastronomiari balioa bilatzeagatik unibertsitate ikasketa kategoriaraino eraman arte, espezializate honetako lehen fakultate europarra bihurtuz.\nBasque Culinary Center lankidetza publiko-pribatuaren adibidea da: lurraldera itzultzen den enplegua eta aberastasuna sortzen du, turismoa eta kontaktu ardatzak aktibatzen ditu sektoreko enpresen berrikuntza eta lehiakortasuna sustatuz. Aipatzeko da ere, gastronomia sektore zabalerako profesional adituak prestatu eta espezializatu dituela eta herrialde markaren posizionamenduta indartu duela nazioarte mailan, balioak helaraziz eta funtsezkoak diren publiko ezberdinengan eragina izanez: nazioarteko kazetariak, profesionalak, ordezkari insatituzionalak, etab. Azken finean, gastronomia mailan prestakuntzan, ikerketan eta berrikuntzan nazioarteko erreferente garrantzitsu bat bezala posizionatu da.\nBost urtetan erakunde akademikoak %65eko igoera lortu du bere fakturazioan eta bere lanpostuak bikoiztu ditu, 32 nazionalitate ezberdinetako Graduko 400 ikasle baino gehiago izan ditu, horietatik %20a euskadikoak dira, %55a Estatuko gainontzeko herrialdetakoak eta %25a nazioarteko ikasleak. Nabarmendu beharreko beste datua honako hau da: 2019an Basque Culinary Centerek antolatutako ekitaldi diferenteetan 10.000 pertsona baino gehiagok parte hartu zuen.\nEta azkenik MugiCloud, estreinatu berri den “Berrikuntza Enpresa” kategorian sariturako enpresa. Donostiako enpresa honek saria jaso du heldutasun maila bat lortu duelako nazioartekotzeko zabalkunde prozesu irmo bat hasteko.\nMugiCloud Gipuzkoako teknologia enpresa bat da mugikortasun eta bidaiarien garraio sektorerako soluzioak garatu eta merkaturatzen dituena. Bere talde sustatzaileak 20 urte baino gehiagoko esperientzia du Teknologia, Mugikortasuna eta Garraioa arloan eta Negozioaren Garapeneko sektoreetan.\nEnpresa donostiar hau 2012an sortu zen eta bidaiaren garraioaren negoziorako funtsezko funtzionaltasunak biltzen dituen soluzio global bat garatu du WIFI konexioarn bitartzez eta OBDII (On Board Diagnostics) datuen eskuratzearen bitartez. MugiCloud, garraio konpainiei aplikazio ugari eskaintzeko (ibilgailuen egoera, kokapena, gidatzeko modua, bidaiarien inguruko estatistikak, erregaiaren kontsumoa, gidatzeko erak, alertak, etab…) gai da eta baita azken erabiltzaileei SaaS formatu bitartez edo aplikazioen bitartez euren eskura jarritako hainbat zerbitzu eskaintzeko ere.\nMugiCloud hazkunde esponentziala izaten ari da eta 2019 urtea enpresarentzat aproposa izan da komertzial arloan zabaltzeko. Bere fakturazioa %37 hazi da joan den urteari dagokionez, %32 bezero gehiago gehitu ditu eta nazioarte mailako lehen proiektuak itxi ditu Mexikon, aukera oso positiboekin 2020 urtera begira.


sukaldeko mantala Udako Ocean basque\nHasierako orriaSukaldea Amantala sukaldeko mantala Udako Ocean basque\nMarika Giacinti artistaren marrazkilariaren marrazkiarekin batera, gure ur-kostaldearen eta ozeanoaren ikurrekin garraiatzen zara uretara. Estalkia erregulagarria kolore urdin, berde eta laranja moduan, estilo eta dotoreziarekin! "Euskadiko Ozeanoa" izenekoa gure eskualdean omenaldia da, aldi berean urdina eta leuna.\nUdako Marko Giacinti-rekin lankidetzan irudikatutako Udako caspule-k, eskuoihalak, kuxinak eta poltsiko lauak ditu. Artistak estilo sinple eta modernoa ematen digu euskal kostaldeko marrazki adierazgarriekin. Izan ere, bilduma bakoitzari dagokionez, gure eskualdean inspiratuta gaude sorkuntza moderno eta autentikoak lortzeko. Aeroi erregulagarria% 100 Oekotex-eko kotoia du eta aurrealdean poltsikoak ditu.


Txosten baten jasoko dute arbolaren egoera - Oñati - Goiena.eus\nTxosten baten jasoko dute arbolaren egoera\nOihana Elortza 2016-11-12 11:15\n1917. urtean landatu zuten Gernikako arbolaren adaxka bat herriko plazan.\nAstelehenean etorri zen aditu bat Foruen plazan dagoen Gernikako arbolaren azterketa egitera. Goiz osoa pasa zuen arramak aztertzen eta idatziz helaraziko dio udalari ikusitakoa. 2017ko otsailaren 2an beteko ditu 100 urte arbola haritz horrek.\nUrriaren 17an adar sendo bat apurtu eta erori zitzaion Foruen plaza ondoan dagoen Gernikako arbolari. Ez ustean erori zen arrama hori. Aurretik beste adar batzuk ere erori izan zaizkio eta arbolaren egoera aztertzea erabaki du Oñatiko Udalak.\nAstelehenean etorri zen aditu bat azterketa egitera. Hiriko zuhaiztietan espezializatua da Gabriel Iguiñiz. Oñatiko Udaleko kamioi baten laguntzarekin garabian gora igo eta udal langile batekin batera goiz osoa pasa zuen Iguiñiz-ek haritza aztertzen.\nBi hamarkada baino gehiagoko esperientzia du Iguiñiz-ek hiri eta herrietako zuhaiztiak aztertzen. Arrasateko Arbolapetan urtetan egon zen gaztainondoa kendu ostean berak egin zuen lurraren eta inguruaren azterketa, zuhaitz berria nola landatu aholkatzeko. Italiatik ekarritako haritza jarri zuten gero eta udaberrian bigarren txosten bat egin zuen, haren egoera txarra aztertu ostean.\nOñatiko Gernikako arbolarekin ere gauza bera egingo du. Aztertzen egon da eta txosten baten jasoko ditu arramen erorketaren arrazoiak, zuhaitza bera ze egoeratan dagoen edo arrama batzuk moztu edo kimatu beharra duen, adibidez. Txosten hori Oñatiko Udalari entregatuko dio. Gabriel Iguiñiz-ek, baina, ez du zehaztu noizko bukatuko duen txosten hori. Lan hori eskuetan duela erabakiko du udalak zer egin aurrerantzean adar erorketa gehiago gerta ez daitezen, horrek sor dezakeen arriskua kontuan hartuta, batez ere. Orduan jakingo da itxura ona duen zuhaitzaren osasun egoera ere zein den.\nForuen plaza ondoan dagoen haritza hesiz inguratuta dago orain, segurtasunagatik. Zapatuetan hor egiten den arropen azoka ere Santa Marinako plazan egingo da harik eta egoerari irtenbide bat topatu eta hesiak kendu arte.\nOñatiko Gernikako arbola 1917an landatu zuten; 2017ko otsailaren 2an beteko ditu 100 urte. Egun horretan ateratako argazkian ikusten den moduan, herritar asko hurbildu ziren tokira landatzea bertatik bertara ikusteko. Herriko bi mutikok sartu zuten lurrean haritza, Jose Mari Gomendiok eta Anjel Ortizek. Aurretik meza egin zuten eta haritza bedeinkatzera joan zen orduko parrokoa, Berezao auzoan jaiotako Ladislao Sagastizabal.


Marka estrategiak, sortu eta eraikitzen ditugu\nMARKA, hasieratik zentzunez\nGure erronka: Markak xede taldeekin konektatzeko komunikazioa\nMarka enpresen aktibo estrategikoa da\nBrandCorner, gogoratu izatearen eta oharkabe pasatzearen arteko desberdintasuna\nAukeren bila, ezinak konpondu beharrean\nMarken Komunikazio, Marketing eta Publizitate arloetan, 20 urte baino gehiagoko esperientzia duten diziplina anitzeko profesionalak.\nGure ardatzak ulermena, konfiantza, konpromisoa, eraginkortasuna eta hurbiltasuna dira.\nGure fokua zuen bidaikideak izatea da.\nEnpresatik enpresara, partekatutako ezagutza.\nEzer ez badugu egiten, ezer ez da gertatuko\n360ºko ideiak sortzen eta kudeatzen ditugu (off-on). Bezeroentzat ikusgarri egiten zaitugu eta eros zaitzaten, Zure Markaren ESTRATEGIA, BEREIZKUNTZA eta BENETAKOTASUNAren bidez, merkatuan IKUSGARRI bihurtzen zaitugu!\nBurura iristen den marka, portaera bat lortzen du; bihotzera iristen dena, berriz, konpromisoa.\nBRANDING-a ETA MARKA-ESTRATEGIAK\nZure enpresaren arrakastaren gakoa markan datza.\nSORMEN / DISEINUA GRAFIKOA\nIdeia iradokitzaile eta sortzaileak erabiliz, zure negozioa bereiztea eta konpetentziatik aldentzea lortzen dugu.\nAsko hazten den internautetako komunitate batean, kontsumitzaile potentzialeko merkatu batera sartzea inoiz ez da hain erraza izan.\nDISEINUA ETA ARKITEKTURA KORPORATIBOA\nIdentitate korporatiboko programak diseinatzen ditugu: Markei zentzua eta identitatea indartzen duten komunikazio elementu guztiek.\nESTRATEGIA OFF-LINE. INTERNET ETA TEKNOLOGIA BERRIAK\nInterneten akzio eta publizitatea: estrategia eraginkorrak inplementatzen ditugu zure xede-taldera iristeko.\nZure marka zabaltzeko eta zure bezeroak esperientzia sortzaileen eta pertsonalizatuen bidez fidelizatzeko, ekitaldiak antolatu eta kudeatzen ditugu.\nBrandCorner-en Zuzeneko Marketin-kanpaina eraginkorrak jorratzen ditugu, xede taldeei zuzenduta.\nPublizitate tradizionalaren krisiak, enpresei bezeroak erakartzeko modu berriak sortzera bultzatu die: Ontzia ezinbesteko elementua da.\nKomunitate multimediari esker, komunikazio-akzioak murrizketa eta mugarik gabe egitea posible da.\nEntzun, Ulertu, Aztertu, Definitu, Inplementatu, Kudeatu, Lagundu\nLan egiteko prozedura desberdina, pentsatzeko era berezia helburu zehatz batekin:\nenpresa bakoitza, MARKA bakoitza, erronka desberdina… Agentzia bat baino gehiago.\nZer saltzen duzu? Zer erosten dizute? Zergatik zuri eta ez beste batzuei?\n(Ikerketa, Pentsakera, Estrategia, Akzioa eta Akonpainamendua)\nGure esperientzia, sormenera eta emozioetara konektatuta\nGure profesionalek, bere ibilbide profesional zabalaren zehar, proiektu hauetan parte hartu dute.\n“Bereizteko txikiegia zarela uste baduzu,\ngaua eltxo batekin sekula ez duzulako pasa izango da.” Afrikako atsotitza\nGurekin harremanetan jarri edozein kontsultarako


Auzia Euskaraz (epaiBi): EAEn ez du behera egin hipoteka betearazpenen kopuruak\nEAEn ez du behera egin hipoteka betearazpenen kopuruak\n2016-10-20 Auzia Euskaraz!\nErkidego guztietan murriztu da 2016ko bigarren hiruhilekoan aurkeztutako hipoteka betearazpenen kopurua, 2015eko tarte berarekin alderatuta; lau erkidego salbuespena dira, dena den: Asturias, Katalunia, Euskal Autonomia Erkidegoa eta Errioxa. Gauzatutako utzarazpenen kopurua, bestalde, % 10 baino gehiago murriztu da Nafarroan, Gaztela Mantxan, Madrilen eta Errioxan.\nOro har, 2016ko bigarren hiruhilekoan gauzatutako utzarazpenek % 1,9 egin dute behera Espainian, iazko tarte berarekin alderatuta –18.739tik 18.391era jaitsi dira–, Botere Judizialaren Kontseilu Nagusiko Estatistika Alorrak argitara eman duen txostenaren arabera.\nUtzarazpenek higiezin mota ezberdinei eragiten diete, ez soilik etxebizitzei -eta, azken horien kasuan, ez soilik ohiko etxebizitzei-. Estatuko utzarazpenen % 53,9 (9.909) Hiri Errentamenduen Legetik eratorritako prozeduren ondorio izan dira, beste % 42,1 (7.741) hipoteka betearazpenekin loturik egon dira eta gainerako 741ak bestelako arrazoiek eragin dituzte. Alokairua ez ordaintzeak eragindako utzarazpenak % 0,5 hazi dira; hipoteka betearazpenetatik eratorritakoek, aldiz, % 4,7 egin dute behera.\n2016ko bigarren hiruhilekoan hasitako hipoteka betearazpenak 14.380 izan ziren Estatuan; hain zuzen ere, % 17,4 gutxiago (17.414) 2015eko aldi berean izandakoekiko.\nGaia: Arlo juridikoko albisteak


Arte[faktua] 143: Irene Vallejok liburuen historia bildu du ‘Infinitua ihi batean’ saiakeran • ZUZEU\nArte[faktua] 143: Irene Vallejok liburuen historia bildu du ‘Infinitua ihi batean’ saiakeran\nArte[faktua] 143: Irene Vallejo –\nInfinitua ihi batean (Pamiela)\nMartin Garikoetxea booktuberra\nInfinitua ihi batean (Pamiela), Irene Vallejo idazle zaragozarraren liburua izan dute hizpide liburuaren itzultzaileak, Fernando Reyk, egileak berak, Irene Vallejo Moreuk eta Yolanda Mendiolak. Vallejok El infinito en un Junco (Siruela) saiakera liburua idatzi zuen bere bizitzako momentu berezi batean, eta saiakera generoa izateagatik ez zuen inoiz pentsatu lortu duen arrakasta izango zuenik irakurleen artean. Espainiako Saiakera Sari Nazionala jaso zuen 2020an, besteak beste.\nLiburun historiari buruzko saiakera da Infinitua ihi batean, egilearen beraren pasadizo pertsonalez zipriztindua. Bidaia-liburu ere bada. Alexandroren gudu-zelaietara, edo Papiroen Villara bezala Kleopatraren jauregietara joateko, baina baita Sarajevoko liburutegira eta Oxfordeko lur azpiko 2000. urteko labirintora ere. Eta, batez ere, liburuak sortu eta babestu dituzten pertsona guzti horien abentura kolektiboa da. Eta horren barnean itzultzaileak nabarmendu behar dira, haiek baitira artefaktu literarioak munduan dauden hizkuntza guztietara eraman ditzaketenak, gurean, Fernando Rey izan da itzulpenaren egilea, eta horregatik, eta idazlearekin duen harreman estuarengatik elkartu dira idazlea, itzultzailea eta Yolanda Mendiola Donostiako Catalonia Hoteleko liburutegi xumean, eleberri kutsua duen saiakera honetaz solastatzeko.\nInaki Irazabalbeitiak, ETBko Teknopolis zientzia eta teknologia dibulgazioko saioaren aurkezle izan zenak, Alberto Ladrón Aranaren Mendekuaren hazia eleberria gomendatuko du irakurleen gomendioei eskainitako tartean.\n‘Emakume ahaztuak literaturan’ erreportaje sortaren azken atal honetan Tere Irastortza izango da gaiari helduko dion aditua. Rosa Zufia kazetaria harekin elkartu da.\nAtal honetako booktubea Iruñeako San Frantzisko Deuna eskolako Martin Garikoetxea gaztetxoak egin du. Patxi Zubizarretaren Pantaleon badoa (Pamiela) liburua aukeratu du horretarako.\nHau guztia, saioa osatzen duten beste atalekin batera, larunbatean, arratsaldeko 12:55ean, ETB1en.\nXian Martínez koreografoak sorkuntza-egonaldia egingo du Montrealen\nEusko Jaurlaritzako jaun-andreak, zeuen datuak aztertuko al ditugu?


Migratzaileen eskubideak aldarrikatzeko astea izango da datorrena, Hernanin - Hernani - Kronika.eus\nMigratzaileen eskubideak aldarrikatzeko astea izango da datorrena, Hernanin\nKronika - Erredakzioa 2021-12-12 00:00\nFatima Nciri, Itsaso Lekuona eta Irantzu Jauregi, ostiraleko aurkezpenean, Kulturarteko Plaza Feministan.\nEkintza ugari antolatu dituzte Amherrek eta Kulturartekotasun Sailak, bihar hasi eta larunbatera bitartean. Manifestazioa ere egingo dute, Bidasoa ibaiko migratzaileen heriotzak salatzeko.\nHainbat ekintza antolatu dituzte Amher SOS Arrazakeria elkarteak eta Hernaniko Udaleko Kulturartekotasun Sailak, datorren asterako, bi data seinalaturen bueltan: Giza Eskubideen Nazioarteko Eguna izan zen ostiralekoa, eta Pertsona Etorkinen Nazioarteko Eguna, datorren larunbata. Hori horrela, migratzaileen eskubideak aldarrikatzeko astea izango da datorrena, hainbat ekintzaren eskutik. Ostiralean aurkeztu zuten egitaraua, Kulturarteko Plaza Feministan, antolatzaileek.\n«Data egokiak dira, herrian arlo horretan egiten den lana azaleratzeko, eta baita konpromisoak hartzeko ere, oraindik lan haundia dagoelako egiteko», adierazi zuen Itsaso Lekuona Kulturartekotasun zinegotziak. Bide horretan, berretsi zuen Udalaren konpromisoa, «migratzeko eskubidea oinarri hartuta, herritar berriei harrera egiteko ahalik eta baliabide duin eta osoenak eskaintzeko».\nBaliabide horien artean, Irantzu Jauregi Kulturartekotasun teknikariak nabarmendu zuen Harrera Integralerako Bulegoa, udaletxeko Herritarren Harrera Zerbitzuan egongo dena, «etorri berriei harrera patxadaz egin ahal izateko. Eta balioko digu, herriko argazkia osatu eta berritzeko». Otsailerako espero dute martxan egotea bulegoa. Horrekin batera, Amherrekin daukaten hitzarmena eta «urte askotako elkarlana» ere nabarmendu zuen. Eta goraipatu zuen, herrian espazio bat izatea «arrazakeriaren eta xenofobiaren kontrakoa»; Kulturarteko Plaza Feminista, hain justu.\nAmherreko Fatima Ncirik eman zituen, bihar bertan hasiko den egitarauaren xehetasunak. Hitzaldi batekin ekingo diote, eta migrazioei eta klima aldaketari buruz ariko da Miguel Pajares antropologoa, migrazioetan aditua. Amherreko kideak, bestalde, Hernaniko Institutura joango dira bihar eta etzi, ikasleei azaltzera herriko etorkinen egoera zein den. Eta bihar bertan inauguratuko dute, Kulturarteko Plaza Feministan, Emakumea, migrantea eta bizilaguna erakusketa.\nZinkoeneatik Karabeleko zubira martxa, Bidasoa ibaiko heriotzak salatzeko\nEta asteazkenean izango ditu bi hitzordu, egitarauak. Aurrena, Paseko txoriak dokumentala jarriko dute, Irunen Frantziara pasa ezinik geratzen diren migratzaileen zailtasunei eta bertako GKEen laguntza eta babesari buruzkoa. 18:00etan jarriko dute, Plaza Feministan. Eta horren ondoren, elkarretaratzea deitu dute, 19:45etan Zinkoeneatik abiatuta, eta Karabeleko zubira joango dira, «Bidasoa ibaian gertatu diren migratzaileen heriotzak salatzeko».\nZentzu horretan, Lekuonak adierazi zuen «Europako mugak hilerri» bilakatu direla migratzaileentzat, «hemen ondoan, Irunen, ikusi dugun bezala».\nGertaera horiek salatzeko eta konponbidea bilatzea eskatzeko antolatu dituzte ekintzak datorren astean, eta herritar guztiak animatu nahi izan dituzte, horietan parte hartzera.\nBihar, Hitzaldia: Migrazioak eta klima aldaketa, Miguel Pajares antropologo eta migrazioetan adituaren eskutik. 18:00etan, Kulturarteko Plaza Feministan.\nBihar eta etzi, Amher SOS Arrazakeriaren hitzaldiak Hernaniko Institutuan, herriko etorkinen egoerari buruz.\nAbenduak 13-18, 'Jostailu bat, sarrera bat!' ekimena, Landaren. Hernani Club Rugby Elkarteak antolatuta. Informazio gehiago: hernanirugby.eus.\nBihartik aurrera, Erakusketa: Emakumea, migrantea eta bizilaguna. Kulturarteko Plaza Feministan.\nAbenduak 15, Dokumentala: Paseko txoriak. Juanmi Gutiérrezek zuzendua, euskeraz, gaztelaniazko azpitituluekin. 18:00etan, Kulturarteko Plaza Feministan.\nAbenduak 15, Elkarretaratzea, migrazio bidean izandako hilketak salatzeko. Zinkoeneatik 19:45etan abiatuta, Karabeleko zubira.\nAbenduak 17, Migrazinea: Fahim. 17:00etan, Gaztelekuan.


Ikaselkar · 2022-03-04 · Ikaselkar\nDBHko eki proiektua lantzeko eta garatzeko moodle plataforman oinarritutako ingurune digitala aurkeztuko du Ikaselkar hezkuntza argitaletxeak, "Ikas-irakaskuntzako ingurune digitala EKIrekin" izenburupean.\nHEIZEk antolatuta, berrikuntza digitalean eta metodologikoan sakontzea izango du helburu Eskola Digitalaren 7. jardunaldiak. Martxoaren 23an eta 24an egingo dira, Bilbon, eta goiz eta arratsaldeko egitaraua izango du. Ikusi egitaraua: eskoladigitala.eus.\nIkaselkar hezkuntza argitaletxeko zuzendari Edurne Soraluzek eta Sustapen arduradun Julen Agirrezabalagak hitzaldia eskainiko dute martxoaren 23an, 11:30etik 12:15era, ERIMA aretoan; eki DBHrako Ikaselkarren ingurune digitala izango dute hizpide.\nBesteak beste, aniztasunari erantzuteko eta konpetentzien ebaluazio hezitzailerako eskaintzen dituen aukerak azalduko dituzte. Ikaselkarren gainontzeko proposamenetan bezala, euskaran ardazturiko eleaniztasuna eta euskal kulturaren transmisioa ditu ezaugarri bereizgarri.\nLabur-labur, hona hemen ingurune digitalaren gakoak:\nMoodle plataforman oinarritua.\nArazo-egoera errealen ebazpenean oinarritutako ikaskuntza.\nDiziplinarteko arazo-egoera berriak.\nEbaluazio hezitzailea bideratzeko tresnak. Autoerregulazio eta autozuzenketako jarduerak.\nKonpetentzien ebaluaziorako errubrikak txertaturik.\nIkasleen ikasketa prozesuaren unean uneko jarraipen zuzena eta feedback edo erretroalimentazio pertsonalizatua bideratzeko tresna.\nAniztasunari erantzuten dion IDU ikuspegia.\nEduki moldagarriak, proposatutakoak egokitu edota eduki berriak sortzeko eta partekatzeko aukera.\nIkus-entzunezko baliabideak eta informazio anitzetara sarbidea.\nTeknologia, Frantsesa eta Musika diziplina berriak.\nDBH1etik 4ra arteko ikas-ibilbide osoa ikasleen eskura.\neki DBH proiektuaren gainean informazio zuzena eta pertsonalizatua jaso nahi duzu? Jarri gurekin harremanetan!


Udal-hauteskundeei begira: ezusterik bako "bipartidismoa" - Lemoiz - Hiruka.eus\nUdal-hauteskundeei begira: ezusterik bako "bipartidismoa"\nUnai Brea 2019-05-06 08:00\nHerri txikia da Lemoiz, lasaia, eta hauteskunde-kontuetan gorabehera handirik bakoa. Azken agintaldietan, EAJren eta EH Bilduren artean banatu dituzte zinegotzi denak. Ez dirudi kontua aldatu egingo denik.\nBederatzi zinegotzi dauzka Lemoizko udalerriak 2011tik (horren aurretik zazpi zituen), eta historikoki EAJren eta ezker abertzalearen artean banatu izan dituzte jesarleku denak, bigarrena legez kanpo egon zen sasoian izan ezik, jeltzaleen gehiengo absolutuagaz. Izan ere, Lemoiz da Uribe Kostan EAJk zinegotzien erdia baino gehiago daukan herri bietako bat, Urdulizegaz batera. Amaitzear dagoen agintaldian, sei eduki ditu Sabin Etxeko alderdiak, eta hiru EH Bilduk.\nOraindino alkatea den Unai Andraka ez da berriro aurkeztuko, eta honenbestez, itxura denen arabera, EAJren zerrendaburu Iñaki Alonso izango da aginte-makila jasoko duena. Aurretik Udalean kargurik izan bakoa da Alonso; izan ere, gaur egun EAJk dituen sei zinegotzietatik hiru baino ez doaz maiatzaren 26rako zerrendan, eta hirurek ere aukera handia daukate berriro jesarlekua lortzeko, zerrendako bigarrena, hirugarrena eta laugarrena baitira, hurrenez hurren.\nEH Bilduk Jesus Mari Arizmendi aurkeztuko du alkategai, hori ere gaur egun Udalbatzatik kanpo. Koalizio abertzaleak dituen hiru zinegotzietatik bakarrak du berriro hautatu izateko aukera, emaitzetan egundoko hobekuntza lortu ezean.\nLemoizen aurkeztuko diren beste alderdi biak, ohi bezala, PSE-EE eta PP dira, baina haien boto-uzta oso txikia izaten da. Mende honetan behintzat ez dute ordezkaritzarik lortu, eta egin berri diren hauteskunde orokorretan lortu dituzten emaitza eskasek ez dute iradokitzen oraingo honetan ere udaletxean sartzeko aukera izango dutenik. Ez die laguntzen, noski, zerrendetan ageri diren izenak ezezagunak izatea, denek elkar ezagutzen duten herri txikian.\nHala ere, ikusteko dago apirilaren 28an Podemosentzat izan diren 121 botoak (%15,4) zelan banatuko diren udalerako hauteskundeetan. Konparazio baterako, 387 lortu ditu EAJk (%49,3), eta 212 EH Bildurentzat (%27,0).\nIñaki Alonso EAJren alkategaiak 39 urte ditu eta horrelakoetan eskarmentu txikia. «Urtea hasi zenean ez nukeen sekula pentsatuko egoera honetan ikusiko nuenik neure burua», adierazi du. Alonsok oraindino jardunean dagoen gobernu-taldeak egindako lana goraipatu du, espero zitekeenez, eta adierazi du Urizarko eskola publikoa handitzea dela bere nahietako bat, alkatetzara ailegatuta.\nEH Bilduri dagokionez, Jesus Mari Arizmendik azpimarratu du udaletxe barruan zinegotzien arteko lan-moldeak aldatzea dela koalizioaren helburu nagusietakoa, «agintea vs oposizioa blokeak gaindituta». Horren ordez, elkarlana eta erabakiak denen artean adostuz hartzea sustatu gura du EH Bilduk, hala nola herritarren parte-hartzerako bideak zabaltzea.\nLemoizeko hauteskundeak 2015


Vitoria-Gasteizko Udalaren web-orria - IRRIGESTLIFE proiektuaren zabalkundea AMVISAren informazio orri berrian\nIRRIGESTLIFE proiektuaren zabalkundea AMVISAren informazio orri berrian\n2014ko irailaren 8an\nVitoria-Gasteiz udalaren ur enpresak, AMVISAk, IRRIGESTLIFE proiektuaren zabalkundean lagundu dio CEAri berriro ere, haren 120.000 bezeroei bidalitako informazio orri baten bidez.\nAurreko beste albiste batzuetan aipatu bezala, IRRIGESTLIFE Vitoria-Gasteizko berdeguneen ureztatzea eraginkortasun handiagoz kudeatzera zuzendutako berrikuntza teknologikoko proiektu bat da.\nAMVISAren informazio orria uraren fakturarekin banatzen da, eta 100.000 etxe partikularretara eta 20.000 enpresa, denda eta antzekoetara iristen da. Oraingo honetan, hiriko parkeetan sistema dagoeneko abian jarri dela kontatu da. Hain zuzen, udaberrian hasi ginen IRRIGESTLIFE erabiltzen benetako egoera batean.\nEsteka AMVISAren informazio orria deskargatzeko PDF formatuan\nBestalde, koaderno bat editatu dugu (200 ale) merchandising elementu gisa erabiltzeko. Proiektuko bazkideek komunikazio elementu modura erabiliko dugu koaderno hori. Harrizko paperez egin da koadernoa, zuhaitzen zurarekin egindako papera erabili ordez. Paper hori mineralez egiten da eta bere ekoizpenak ez du urik behar.\nEsteka koadernoa deskargatzeko PDF formatuan(Beste leiho batean irekiko da)


Tortilla beste errezeta | Bizigiro | Berria\nBetekada. Aurkeztutako bakoitzari zati bat kenduta, tortilla jan galanta egin zuten epaileek. MARISOL RAMIREZ / @FOKU Tamaina handiagoan ikusi\n2019ko abuztuak 21 - Bilbo\nPatatak, arrautzak eta gatza. Tipularik ez, ez zait gustatzen eta». Mungiako (Bizkaia) Aimar Larrabeitik argi ditu bere gustuko patata tortillak behar dituen osagaiak. Eta horiek erabilita egin zuten Bilboko Aste Nagusiko txapelketan atzo aurkeztu zuten tortilla. 8 urte ditu, eta etxean ez ditu berak egiten. Baina, atzokoan, sukaldariaren laguntzaile lanetan ibili zen, aitaren esanak betetzen. Zartagin bi erabilita, berak eman zion buelta, erortzeko beldurrik gabe. «Anaia nagusiari ikusita ikasi dut egiten».\nAreatzako gunea lepo bete zuten dozenaka kuadrillak; guztira, 345 tortilla aurkeztu zituzten, lehen saria zeinek irabazi. Han elkartutako guztien zentzumenek gozatu ederra hartu zuten, usaina Areatzatik kanpo ere nabaritzen baitzen. Epaimahaiko kideek ez zuten erraz izan erabakia hartzen, tortilla bakar batek ere ez baitzuen beste baten antzik. Bilbon geratu zen txapela: Potato izeneko taldeak irabazi zuen. Konpartsen artean, berriz, Txinbotarrak-ekoek egin zuten tortillarik onena —betiere, epaimahaikoen ustez—.\nInmaculada Larrearen taldean, berriz, dagoeneko hamaiketakoa ere eginda zeuden. Gazta, txorizoa, bakailaoa... Denetarik eraman zuten, bazkaria iritsi arteko orduetan goserik ez pasatzeko. «Niretzat hamaiketakoa ia tortilla bera baino garrantzitsuagoa da. Sarri, bazkalordurako pasata izaten dut gosea, aurretik bapo jan dudalako». Alboko taldekoekin elkartu ziren, haiek nahi beste ardo ekarri zutelako, baina jatekorik ez. Galder Iglesias zen haietako bat: «Tortilla apaintzeko ergelkeriak ere ekarri ditugu, eta hamaiketakoa ahaztu!».\n«Lehiaketa gero eta herrikoiagoa da»


Gaurtik larunbatera itxita egongo da Toribio Etxebarria kalea - etakitto.eus\nGaurtik larunbatera itxita egongo da Toribio Etxebarria kalea\nOtsailaren 16, 17 eta 18an Toribio Etxebarria kalean egingo den neguko merkealdien azoka dela eta, kalea itxita egongo da ibilgailuentzat otsailaren 15etik 19ra, hau da, asteartetik larunbatera.\nEibar Merkataritza Gune Irekiaren eskutik eta Udalaren laguntzarekin. asteazkenetik ostiralera egongo da martxan azoka, eta guztira 27 establezimenduk hartuko dute parte: 13 dendek kalean, Toribio Etxebarrian ipiniko dituzten karpetan eskainiko dituzte beherapen bereziak eta gainontzekoek, berriz, dendan bertan. Hiru egunetan 10:00etatik 20:00etara zabalduko dute azoka.\n« Aratosteak ospatzeko jaialdia egingo dute gaztetxean [EGURALDIA] Euria egin dezake, baina giro epela egongo da »


Unai Elkoro: "Ekonomia, kudeaketa eredu berria eta zaborren gaineko galdeketa izango dira gure ardatzak" - Aretxabaleta - Goiena.eus\nUnai Elkoro: "Ekonomia, kudeaketa eredu berria eta zaborren gaineko galdeketa izango dira gure ardatzak"\nLeire Kortabarria 2015-04-18 13:07\nAretxabaletako EAJk Joseba Egibarren babesarekin aurkeztu du gaur, zapatua, udal hauteskundeetan aurkeztuko duen zerrenda. Unai Elkoro zerrendaburuak honako hau esan du: "Talde anitza da, afiliatuz eta independenteez osatua". Nabarmendu duenez, "gardentasuna eta hurbiltasuna" izango dituzte oinarri, eta ekonomia eta enplegua, kudeaketa eredu berria eta hondakinen bilketa sistemaren gaineko herri-galdeketa dira euren programaren ardatzak.\n"Bilduren alternatiba" gisa aurkeztu du bere lantaldea Unai Elkorok; "gardentasunez, hurbiltasunez eta zintzotasunez" jokatuta, "denondako Aretxabaleta" egiteko gertu dagoena eta gazteak eta esperientziadunak uztartzen dituena.\nAzpimarratu du azken hilabeteotan herriko "eragile askorekin" batzartu direla eta herritarrengandik hurbil egon eta "komunikazio ona" eduki gura dutela.\nProgramaren hiru puntu nagusien gainean, honako hau esan du: "Lehenengo gaia ekonomia eta enplegua izango da, eta ekonomia arloko eragileekin gertutik jardungo dugu". Arreta handiena emango dioten bigarren gaia "gobernantza eta kudeaketarako eredu berria" izango da. Eta hirugarren gaian, zabor bilketa sisteman, "herritarrei hitza emango" dietela eta "gehiengoak nahi duena errespetatuko" dutela agindu du.\nBukatzeko, Bilduk azken lau urteotan egin duen gobernuaren balorazioa egin du: "kudeaketarako ezgaitasuna eta ekimen eza" kritikatu ditu, eta baita "inposaketa" eta "ados jartzeko borondate eza" ere.\nJoseba Egibarrek, bere aldetik, "eskerrak" eman dizkie denei "herrigintzan jarduteko prest" egoteaatik, eta azpimarratu du EAJk "askatasuna" ematen diela talde-buru guztiei, "ahalik eta zerrenda egokiena" osatu dezaten.\nHau da Aretxabaletako EAJren zerrenda:\nJose Miguel Uribarren\nMari Carmen Hermosa\nMari Asun Isasmendi\nAitor Saez de Azkunaga


Azterketak | Instituto Chino de Gipuzkoa\nHurrengo azterketen datak:\nYCT: 2018ko maiatzaren 12a YCT azterketarako izen-ematea\nHSKK: 2018ko maiatzaren 19a HSKK azterketarako izen-ematea\nHSK: 2018ko ekainaren 10a HSK azterketarako izen-ematea\nGipuzkoako Txinatar Institutua, Gipuzkoan lehen azterketa ofizial zentroa bilakatu da. Azterketa ofizialak antolatu zituen maiatzak 28an, lehen aldiz, Donostiako Kursaalean,\nHizkutz honen Ikasleei, YCT, HSK, HSKK eta BCT azterketa ofizialak prestatzeko eta egiteko aukera eskeintzen die, Gipuzkoako hiriburuan bertan. Beraz , ez dira beste lurraldeetara mugitu behar orain arte gertatzen zen bezala. Gertuena Bilbo, non txinerako probak 2013tik ospatzen dira Bilboko Txinatar Institutuen eskutik.\nYCT 15 urte baino gutxiago duten haur eta gaztetxoei zuzendua dago; HSK titulua eskuratzeko, berriz, nahikoa maila duten haur zein helduak aurkez daitezke. Ahozko txineraren maila frogatzeko HSKK izeneko beste titulazio bat dago. Azkenik, BCT txinera profesional azterketa da eta enpresa-munduan dabiltzan atzerriko hiztunek txineraren inguruan duten maila ebaluatzeko antolatu da.


ARRASATE DBH 1B - LURRAREN EBOLUZIOA ETA EKOSISTEMAK PROIEKTUA\nARRASATE DBH 1B\nLURRAREN EBOLUZIOA ETA EKOSISTEMAK PROIEKTUA\nURRIAK 28, HIRUGARREN ETA AZKEN EGUNA\nAltxatu, gosaldu eta dena garbitu ondoren, simulazio jolasa Gaia: parke natural batean etxebizitzak egin. 4 talde: ekologistak, kazetariak, herritarrak eta eraikitzaileak. Horra hor eztabaida. 3 egun hauetan egindakoaz hausnartzen Mungiara buelta\nURRIAK 27, BIGARREN EGUNA\nGosaltzen amaitu bezain laster, harrikoa egiten. Gosaldu osteko kit-kat-a Historiaurreko azalpenak Lezetxiki kobazulora eta bertako aztarnategira bisita Suaren bila Margo tailerra Arratsalde pasa\nURRIAK 26, LEHEN EGUNA\nLehenengo azalpenak eta basoko txangorako nondik-norakoak Artadirantz…….. Hona hemen goizeko txangoaren ingurua: Bazkaldu ostean, ikasitakoa aplikatzeko, altxorraren bilaren inguruko azalpenak: Ondoren, paper birziklapenaren tailertxoa egin zuten. Hainbeste lan egin ondoren, aisialdirako …\nKAIXO! ONGI ETORRI!\nKaixo guztioi eta ongi etorri blog berri honetara. Gaur, urriak 26, DBH 1B gelako ikasleak Arrasateko Udala auzorantz abiatu dira, bertako ingurugiro eskola batera. Blog honetan, ikasleen egunerokoaren jarraipen txiki bat egingo dugu. Anima zaitezte …\nBy Axier Sukunza Alkorta in Sailkatu gabea\nGaia: parke natural batean etxebizitzak egin. 4 talde: ekologistak, kazetariak, herritarrak eta eraikitzaileak. Horra hor eztabaida.\n3 egun hauetan egindakoaz hausnartzen\nLehenengo azalpenak eta basoko txangorako nondik-norakoak\nHona hemen goizeko txangoaren ingurua:\nBazkaldu ostean, ikasitakoa aplikatzeko, altxorraren bilaren inguruko azalpenak:\nOndoren, paper birziklapenaren tailertxoa egin zuten.\nHainbeste lan egin ondoren, aisialdirako tartea ere izan zuten.\nKaixo guztioi eta ongi etorri blog berri honetara. Gaur, urriak 26, DBH 1B gelako ikasleak Arrasateko Udala auzorantz abiatu dira, bertako ingurugiro eskola batera. Blog honetan, ikasleen egunerokoaren jarraipen txiki bat egingo dugu.\nAnima zaitezte blog honen bitartez egonaldi honen nondik-norakoen berri izaten!\n© 2020 ARRASATE DBH 1B.


Agresibitatea jolastu – TTiKLiK!\n5.690 1 minute read\n2012/11/26 Laura Rodriguez Puertas\nOso arrunta da jotzen duen umea “jotzaile”, “astakilo”, “zapaltzaile”… dela entzutea, edo, orokorrean, ume oldarkorra. Horrela, umean sortzen den etiketa arriskutsua izan daiteke jokaera horretatik irten ahal izateko, ez baitio batere laguntzen umeari hura garatu eta gainditzen. Izan ere, ez da kontuan izaten “jotzaile” honek daukan adinaren arabera jokaera hori arrunta izan daitekeela bere garapen ebolutiboari erreparatuz.\nUrte eta erdi eta bi urtetik aurrera, umeak adierazi nahi du, besteekin komunikatu, baina, oraindik ez du hainbeste estrategia hori modu egokian egin ahal izateko. Horrexegatik, nahiz eta umea hitz solteak esateko edo hitz egiteko gai izan, kontrolatzen ez dakien sentimendu eta emozioak sortzen dizkioten egoera berriekin topatzen da. Beste haurrek eta baita helduak ere “jotzea” erabiltzea da bere irtenbidea, ulertzen ez duen hori adierazi ahal izateko.\nUmeak jolasterakoan, frustrazioa, amorrua eta haserrea agertzea oso arrunta da. Helduok sentimendu horiek bideratzen laguntzen saiatu behar gara gure umeek beraien kabuz kanalizatzen ikasi ahal izateko. Horretarako, umeak jotzean edo hobeto esanda, umea zerbaitengatik ikaraturik sentitzean edo/eta besteak ikaratzean, helduak, ez duela umea errefusatzen adierazi behar dio, onartu egiten duela azalduz. Agresibitate hori beste era batzuetara askatzen laguntzeko estrategiak bilatzen dituela sentitu behar du. Helduak, umeak beraien kabuz dituzten arazoak konpontzeko tresna bihurtu behar dira.\nArrazoi hauek direla medio, beharrezkoa da umeetan agresibitatea askatzen lagundu eta batzuetan eragitea ere. Horretarako indar jolasak erabili daitezke: materialak, baloiak, uztailak, sokak, besteak beste; edo gorputz indar jolasen bidez, hau da, oreka, konkista eta defentsa, borrokak, … Eta agresibitatea gehiegizkoa bada saiatuko gara objektura bideratzen “indartsu” eta “azkar” erabiliz, haserre eta indar keinuak eraginez, oihuak sortaraziz …\nAgresibitatea kontrolatuz besteekiko egokitzapena hasiko da umean. Gainera, aske eta onartuta sentituz beste umeekin edo helduekin sortzen zaizkion arazoetan akordioa bilatuko du eta poliki-poliki ulermen, onarpen eta errespetuko sozializaziora helduko da.\nagresibitate haziera hazkuntza hezkuntza jolas Laura Rodriguez Puertas


Sánchez-Almeida abokatuaren ziber-agurra Sustatu.eus - Teknologia albisteak\nSánchez-Almeida abokatuaren ziber-agurra\nAitzol Naberan - Kateitxik blogetik\n2006-04-03 : 12:04\nCarlos Sanchez Almeida urte askotan zehar internet erabiltzen degunon eskubidiak defenditzen ibili dan abokatu bat da. Duela egun batzuk emandako mahai inguru batean ekintzak eteten zituela adierazi zuen. Ekintza hauek eteteko arrazoia egun hauetan Espainiako Parlamentuan onartu den "Ley de propiedad Intelectual" delakoa da. (Aitzol Naberanen blogetik hartua, haren lizentziari esker).\nLege honek zeharo murrizten du norberak bere erabilpenerako kopiak egiteko eskubidea, euskarri digitalak canon batez grabatzen ditu (ez du inporta zertarako erabiliko duzun erosi berri duzun CD kaxa hori, zure oporretako argazkiak gorde nahi badituzu ere SGAEri ordaindu beharko diozu) eta ziurrenik ezagutzen ez ditudan beste milaka astakeria ahalbidetzen ditu.\nNi ez naiz lege gaietan jakitun, eta baliteke post honetan arazoaren sakonera ez heltzea, baina, zerbait esan beharra dago. Beste kontu batzuetarako zarata egiten den bezela honetarako ere egin beharko litzateke.\nCarlos Sanchez Almeidak agur esaten duen dokumentua Kriptopolisen irakur daiteke. Dokumentua luzea da, baina merezi du, egoera honetara nola heldu garen dexente argi azaltzen du.\n2006-04-03 : 12:45\nAbokatuaren agurraren pasarte batzuk itzuli ditu euskarara Mikel Iturriak Harrikadak blogean.


Ate bat gutxiago • ZUZEU\nBeste komunikabide bat isilarazi dute. Garai berriei aurre egiteko ateak ireki beharrean, itxi eta itxi ari da Audientzi Nazionala. Atzo Ateak Ireki plataforma izan zen, eta gaur Etengaberen txanda izan da. Itxiera horiekin Nafarroako zein Euskal Herriko testigantzak isilarazi nahi dituzte, bertsio bakar batek balioko balu bezala.\nEzin da Gobernuaren ikuspegia kolokan jar dezakeen plataformarik sortu, ezin da Iruñeko bizardunek San Ferminetako ikurriñaren muntaia nola prestatu zuten ikusi, ezin da Poliziak Sabino Cuadra nola kolpatzen duen unea argitaratu, ezin da Euskal Herriko mugimendu sozial-politiko-kulturala askatasun osoz sarean zabaldu. Miguel Angel Llamas Pitu kazetariaren hitzak ekarri nahi ditut gogora: “Nafarroan herri mugimenduak indar handia du, eta guk herri mugimendu horri ahotsa jartzen diogu, besterik ez”.\nMugatuta gaude, guztiz. Gobernuak finkatu duen lerrotik ezin gara irten, egi bakarra baitago kontatzeke. Ateak Irekiren itxierarekin, zuzeneko testigantzak ekidin nahi ditu Eloy Velasco epaileak. Adibidez, Iruñeko Aske Gunean, zuzenean jarraitu zuen plataformak. Lan bikaina egin zuten, Euskal Herriko txoko guztietan Luis Goñi gaztearen atxiloketa zuzenean jarraitzeko aukera izan baitzen. Zuzeneko konexio hori ere delitua omen da. Ehunka gazte bildu ziren Goñiren atxiloketa saihesteko helburuarekin, eta Poliziak gogor kolpatu zituen. Ateak Irekiren zuzeneko irudi horiei esker ikusi ahal izan genuen guztia. Kazetaritza egiteko beste era bat aldarrikatzen du Ateak Irekik, besterik ez. Estatu mailan ahotsik ez dutenei ahotsa ematen die. CAN: El gran golpe dokumentala beste adibide garbi bat da. Isilpean mantendu duten auzia argitara eraman. Zenbat gezur esan zituzten? Zenbat datu ezkutatu? Erantzuleek eman al dute azalpenik? Dokumentalari esker zalantza guztiak uxatzea lortu zuen Ateak Irekik.\nTamalez, horrelako gertaeretara ohitu gara Euskal Herrian; baita beren burua ezkertiartzat duten komunikabideen isiltasunera ere. Mutu geratzen dira gure lurretan adierazpen askatasunaren aurkako eraso bat gertatzen den bakoitzean. Egungo krisiarekin, egunero ikusten ditugu lan eskubideen aldeko aldarrikapenak Espainian. Langile mugimendua indarra hartzen ari da kaleetan, jendeak bidezkoa ez dena salatzen du, Poliziaren karga gogorrek eztabaidak sortzen dituzte… hori guztia gertutik ezaugutu izan dugu Euskal Herrian. Oso gertutik. Eta egun, oraindik, tentakulurik kaltegarriena gainean dugu: Adierazpen askatasuna debekatzen duen tentakulua, alegia. Egin, Egin Irratia, Ardi Beltza, Egunkaria, Kale Gorria, Apurtu, Ateak Ireki, Etengabe… zerrenda geroz eta luzeagoa bihurtzen ari da, baina badirudi ez dela ezer gertatzen ari. Ez da harritzekoa, halere. Zer espero dugu bada Herrira-ren itxierarekin La Sextan umorea egiten duten kazetari ezkertiar horietaz?\nTribuaren Berbak lehenbiziko saioa ikusi (+ 11 titular)


Azpitarte anaiak, Euskadiko dantza txapelketako saria ekarri zuten bigarrengo urtez udalera — dantzan.eus\nHemen zaude: Hasiera › Hemeroteka › Azpitarte anaiak, Euskadiko dantza txapelketako saria ekarri zuten bigarrengo urtez udalera\nAzpitarte anaiak, Euskadiko dantza txapelketako saria ekarri zuten bigarrengo urtez udalera\nUdalaren Sari Nagusia Nestor Basterretxearen eskultura lanak irudikatzen du. Sari hau, lehenengo sailkatutako bikoteak ordezkatzen duen Udaletxean gordetzen da hurrengo txapelketa egin arte. Bikote irabazleak ordezkatzen duen Udala sariaren jabe egingo da baldin eta bikote horrek hiru aldiz segidan edo bost urtez txandaka txapelketa hau irabazten badu.\nEz dira asko ohore hori izan duten bikoteak eta horien artean 1998-99-2000. urteetan irabazi ondoren Kimetz Larrañaga eta Eneritz Epelde Azkoitiarrak lortu zuten eskulturaren jabetza.\n1985-1987-1988 eta 1992. urteetan beste azkoitiar bikote batek irabazi zuen txapelketa eta bosgarren aldiz irabazi beharrean gelditu ziren eskulturaren jabetza lortzeko; bikote hau Isaac Agirre eta Belén Sagarzazuk osatzen zuten.\nAzkeneko bi urteetan ere azkoitiarrak izan dira txapeldun Euskadiko Dantza Sueltoko Txapelketan, hain zuzen Azpitarte anaiak eta atzo ekarri zuten eskultura Azkoitiko udaletxera.\nBigarrengo urtez, Nestor Bazterretxearen obra udaleko pleno aretoan egongo da hirugarren garaipenaren zain, betiko Azkoitian gelditzeko.\nBikote honek badaramatza 20 urte dantzan elkarrekin eta beraiek adierazi zuten bezala, gaur egun dantza egiteko, gero eta teknika zehatzagoa behar da, pausoak eta mugimenduak gero eta konplikatuagoak direlarik.\nBestalde, orain murgildurik daude urteko momentu lanpetuenean, hain zuzen Segurako txapelketak zabaltzen duena eta irailean Donostian bukatzen dena


Gipuzkoako Txapelketako pala motzeko eta zesta-puntako finalak, igandean, Oiartzunen eta Zumaian\n2018/12/11 | Lehiaketa\n11:00etan hasiko da pala motzeko finalen jaialdia, Oiartzungo Madalensoron, eta 1. eta 2. mailako lehiak izango dira ikusgai; 16:30ean izango da, berriz, Zumaiako Aitzurin, zesta-puntako lau finalen jaialdia: kadeteak, jubenilak eta nagusien 1. eta 2. mailakoak\nPixkanaka-pixkanaka ari dira bukatzen hainbat espezialitatetako lehiak Ezker Hormako Kluben Arteko Gipuzkoako Txapelketan. Igandean, esaterako, pala motzeko zein zesta-puntako finalak izango dira ikusgai, Oiartzunen eta Zumaian, hurrenez hurren. Goizean izango dira ikusgai pala motzeko finalak, 11:00etan hasiko baita jaialdia Oiartzungo Madalensoron. Eta arratsaldez jokatuko dira zesta-puntakoak, 16:30etik aurrera, Zumaiako Aitzurin.\nDagoeneko badakigu zer taldek jokatuko dituzen zesta-puntako finalak. Pala motzeko finalistak nortzuk izango diren jakiteko, ordea, ostirala arte itxaron beharko dugu; izan ere, egun horretan jokatuko dituzte finalerdiak, bai 1. mailan bai 2. mailan.\nOndorengo lerrotan dituzue finaletako bi jaialdien xehetasunak:\nEPLE 2 (Eskisabel-R.Pichel) edo EUSKAL JOLAS 2 (Etxeberria-Beitia) /\nEPLE 1 (Martinez-A.Pichel) edo OIANGU 1 (X.Ibarguren-Olaran)\nREAL SOCIEDAD 2 (Ezkerro-Andueza) edo GAZTELEKU (Altuna-Lete) /\nOIANGU 1 (B.Ibarguren-Andonegi) edo TXOST 1 (Mujika-Argote)\nFinal guztien eta, oro har, bi espezialitate hauen lehiek utzitako datu guztiak webgune honetako Lehiaketa-Federatua-Gipuzkoa Ezker Horma txokoan daude ikusgai.


2021-04-15 - Lea-Artibai eta Mutrikuko Hitza : Lea-Artibai eta Mutrikuko Hitza\nZuzeneko eta estudioko teknikari eta ekoizlea\nIñigo Etxebarrieta Urrutxua: "Kontzertuak modu seguruan egin ahal izatea lortu du sektoreak"\nGernika-lumotarrak dio murrizketekin eta ordutegi eta batez ere aforoagatik oso gaitza dela kontzertuak normal egitea eta errentagarriak izatea. Laguntza publikoen beharra azpimarratu du.\nMarkina-Xemeingo Udalak urruntze politikagaz amaitzeko adierazpena sinatu du\nPresoen eskubideak errespetatzeko eskatzen du 2020ko abenduan Euskalduna Jauregian euskal gehiengo politiko eta sindikalaren babesagaz egindako adierazpenak.\nAlain Lersundi: "Publikoagaz zuzenean egotea niretzako izugarria da; asko betetzen nau"\nDantzertin antzerkigintza ikasketak amaitzen ari da ondarrutarra. Ikasketa amaierako azken lana taularatu ostean, tesia prestatzen hasi da; lan transformatibo bat izango dela aurreratu du.\nEremu urdineko TAO guneak gehitu eta eremu berdea eta gorria ezarriko dituzte Mutrikun\nHasiera batean aparkaleku mugatuen sistema uda sasoian egongo da indarrean. Herrian aparkalekuak arautzeko ordenantza eguneratzeko premia ikusi du Mutrikuko Udalak, "iazko uda eta aurtengo Aste Santuko egoerak hala eskatuta".\nEuskal Zine Bilerak formatu fisiko zein digitalaren aldeko apustua egingo du\nOhikoa den formatu fisikoa berreskuratzeko ahalegina egingo dute, iazko Internet bidezko jaialdiaren alde batzuk mantenduz. Azaroaren 20tik 28ra bitartean ospatuko da aurtengo jaialdia.\nErrietan taldeak 'Begiradak' abestiaren bideoklipa estreinatu du\n'Errietan' izeneko estudioko lehen lana datorren astean aurkeztuko dute. Olatz Bailarako Ziñua baserriaren inguruan grabatu dituzte irudiak.\nIñigito Txapelpunkek ‘Ipuin hunkigarriak’-en aurrerapen bideoa argitaratu du\nAurreratu du 'E.H. Magikoa' bildumaren bigarren ipuina maiatzaren lehen astean argitaratuko dutela.\nLea-Artibaiko lau talde daude Bizkaiko Esku Pilota Txapelketaren azken fasean\nAsteburuan jokatuko dira finalerdiak. Markina-Xemeingo Esku Pilota Taldeko hiru bikote eta Lea Ibarra Motrollo taldeko bat sailkatu dira finalerdietara.\nMutriku ere gune gorrian sartu da\nAzken orduetan 14 kasu erregistratu dituzte Ondarroan eta Mutrikun; gainerako herrietan ez dute kasurik erregistratu. Ondorioz, bi herri horietako intzidentzia tasak igo egin dira. Markina-Xemeingo tasa 80 puntu jaitsi da. Lurraldeetako tasak ere gora egiten jarraitzen dute.\nLea-Artibaik ordezkaritza zabala edukiko du Euskadiko Batel Txapelketan\nArtibai, Isuntza, Lea eta Ondarroa taldeetako hamazazpi batel uretaratuko dira zapatuko sailkatze estropadetan.


Kategoriak: Cursos gratuitos, Doako ikastaroak, Gizarte zientziak, Social Etiketak: ciencia derechos humanos inteligencia artificial\nZientziarako giza eskubidearen jatorria, eduki arauemailea eta elementuak sakon aztertzea. Une historiko jakin honetan zientziarako giza eskubideak duen garrantziari buruz eta etorkizuneko erronkak hobeto ulertzen nola lagun diezagukeen hausnartzea.\nEuropean Open Science Cloud (EOSC). Costa Rican eta Dominikar Errepublikan ‘in vitro ongarritzea’ debekatzea, diskriminazio-arrazoiengatik.\nIkastaroa bi multzotan banatuko da. Lehenbizikoaren helburua da ikasleei Zientziarako Eskubidea ulertzeko behar diren oinarri juridiko eta instituzionalei buruzko oinarrizko informazioa ematea, gero hartan sakondu ahal izan dezaten. 50 minutuko bideokonferentzia bidezko bi saio erabiliko dira. Aldez aurreko nahitaezko irakurketak dituzten parte-hartzaileak. Bigarren zatian, ikasleak kasu-azterketa egin beharko du, eta irakasleak planteatutako 9 gaietako bat aukeratu ahal izango du. Azterketa bi modutan egingo da: edo ikaskide batzuei eta irakasleari aurkezpen birtuala eginez (gomendatutako aukera) alternatiba gisa, idazki bat egin daiteke (hitz-kopurua), eta irakasleak berrikusi egingo du. Irakasleak ikasleen ariketa guztien feedbacka egin behar du. Ikasturtea amaitzeko, ikasleek gogoeta pertsonala egin beharko dute egoera hipotetiko batean. Ikasle bakoitzak goi-mailako kargu bateko kontseilari zientifikoa dela esan nahi du (Europako Batzordeko lehendakaria, Jaurlaritzako lehendakaria, lehendakaria, bere udalerriko alkatea edo lan egiten duen erakundeko zuzendaria edo lehendakaria). Goi-kargu horrek txosten bat eskatu dio Iruzkin Orokorra bere agintaldian nola aplikatu azaltzeko. Ikasle bakoitzak txostenean sartuko liokeen puntuetako bat aukeratu, aurpegi batean garatu eta azken bideokonferentzia saioan aurkeztu beharko du. Ebaluazio irizpideak hauek izanen dira: % 20ko parte-hartzea lehen klaseetan Aukeratutako arazoaren %40 % 30 Azken hausnarketa\n"Comité de Derechos Económicos, Sociales y Culturales (CESCR)"-eko kidea UN Treaty Body Expert Adjunct Professor, Washington College of Law, American University, Washington D. C. Ginebrako Eskola Diplomatikoan (DIR GSD) Nazioarteko Harremanetako doktorea. Euskadiko UNESCO Etxeko ex-zuzendaria (2004-2014) Giza Eskubideen Urrezko domina 2013an "Liga Española Pro-Derechos Humanos"-en eskutik. Eusko Ikaskuntza-Laboral Kutxaren Humanitateen, Kulturaren, Arteen eta Gizarte Zientzien Saria 2020


Memoria historikoa berreskuratzeko literatura lehiaketa antolatu dute Aranzadik eta Azpeitiko Udalak - Urola Kostako Hitza : Urola Kostako Hitza\nJavi Buces eta Nagore Alkorta, literatura lehiaketa aurkezten. (Ihintza Elustondo)\nAzpeitiko oroimen historikoa berreskuratzeko helburuarekin, literatura lehiaketa berria jarri dute martxan Azpeitiko Udalak eta Aranzadi zientzia elkarteak. Berez, egitasmoa lehenago martxan jartzea zen sustatzaileen asmoa, baina alarma egoera dela eta, atzeratu egin behar izan dute haren aurkezpena. Urtearen hasieran, Aranzadik eta udalak hitzarmena sinatu eta egitarau bat aurkeztu zuten. Dena den, azken hilabeteetako egoera dela medio, aurreikusitako ekintzak ezin izan dituzte egin. “Beste epe batzuetan bada ere, egitaraua bete egingo dugula espero dugu”, adierazi du Nagore Alkorta Azpeitiko alkateak.\nBeraz, nahi baino beranduago bada ere, aurkeztu dute Aranzadiren eta udalaren arteko hitzarmenean jasotako literatura lehiaketa. Bi erakunde horiek oroimen historikoa berreskuratzeko egiten ari diren lanaren emaitza da egitasmoa. “Azpeitian, azken urteetan memoriaren inguruko lan handia egin da. Aranzadirekin elkarlanean, historiari izen-abizenak jarri dizkiogu, baina literatura lehiaketa honen bidez, memoriaren dibulgazioa beste modu batera egitea nahi dugu: herritarrak idazten jarri nahi ditugu”, azaldu du Alkortak. Azpeitiarrak memoria historikoa berreskuratzeko lan horretan “partaide” bilakatzea lortu nahi dute horrela, jada eginda dauden ikerketetatik abiatuta.\nOrain arte lau liburu argitaratu dituzte udalak eta Aranzadik, eta hainbat istorio daude lan horietan jasota, 1936tik gaur egunera arte gertatu diren giza eskubideen urraketen ingurukoak. “Liburuetan indarkeriaren eta errepresioaren inguruko askotariko istorioak daude; istorio horiek ikerketa kasu gisa tratatu ditugu, eta beraz, modu hotz samarrean. Orain beste pauso bat eman nahi dugu, eta historia beste forma batean idaztea dagokie herritarrei. Horrela lortu nahi dugu oroimen historikoa berreskuratzeko parte aktiboa izatea herritarrak”, esan du Javi Buces Aranzadi zientzia elkarteko ikerlariak.\nIkerketa horiek oinarri hartuta, gai bat jarri diote literatura lehiaketaren lehen edizioari: emakumeen aurkako errepresioa 36ko Gerran eta Lehen Frankismoan (1936-1945). Aukeratutako gaia zein den kontuan hartuta, lehiaketan parte hartu nahi dutenek bi argitalpen baliatu beharko dituzte erreferentzia gisa: Azpeitia 1936-1945. Giza eskubideen zapalketa eta errepresioa Gerra Zibilean eta Lehen Frankismo Garaian eta Eusko Gudarostea. Eusko abertzaleak, armak eskuan, Espainiako militarren altxamenduaren aurka. Azpeitia, 1936.\nKontakizun edo eleberri laburrak aurkeztu beharko dira lehiaketara –prosa edo komikia–, eta 10 eta 25 orrialde bitarteko luzera izan beharko dute. Aipatutako liburuetan jasotako gertakizun batean edo gehiagotan oinarrituta egon daitezke idatziak, baita pertsona batean edo gehiagotan ere. Era berean, fikziozko lanak ere aurkez daitezke lehiaketara, betiere proposatutako gaiari heltzen badiote.\nBi maila bereiziko dituzte lehiaketan: lehena, 16 eta 30 urte arteko pertsonena (biak barne, baita 2020an 16 urte beteko dituztenak ere) izango da, eta bigarrena, 30 urtetik gorakoena. Lanak euskaraz idatzi beharko dira, eta lehiaketan parte hartzeko ez dago azpeitiarra izan beharrik. Kontakizunek tarte bikoitzarekin mekanografiatuta egon beharko dute, eta 12 puntuko Arial, Times New Roman edo Calibri letra tipoa erabilita idatzi beharko dira, DIN A4 neurriko dokumentuan eta alde bakarretik.\nLanak entregatzeko azken eguna azaroaren 2a –astelehena– izango da, eta nahitaez, hiru kopia eraman beharko dira, formatu digitalean nahiz paperean. Idatziak posta arruntez bidali ahal izango dira Aranzadi zientzia elkartera edo zuzenean entregatu ahalko dira Aranzadiren bulegoan (Zorroagagaina, 11; 20013 Donostia) edo Azpeitiko udaletxean (Plaza Nagusia, 5; 20730 Azpeitia). Horrez gain, memoria@aranzadi.eus helbide elektronikora ere bidali ahal izango dira lanak.\nEpaimahaia Aranzadi zientzia elkarteko kide batek, Azpeitiko Udaleko Kultura Saileko teknikari batek eta euskal idazle ezagun batek osatuko dute. Epaimahaiaren ustez gutxieneko kalitate maila betetzen duen lanik ez badago, saria eman gabe geldi daiteke. Maila bakoitzeko idazlan onenaren egileak 250 euroko saria eskuratuko du. 2021eko lehen hiruhilekoan argitaratuko dira lan irabazleak, eta argitalpenaren ehun ale inprimatuko dira.\nLotura honetan ikus daitezke lehiaketaren oinarriak.


Ezagutu zure kontsumoa | Bidelek\nAtal honetan, zer kontsumo elektriko duzun ikus dezakezu, eta hori murrizteko aplikazioak aurkituko dituzu. Aplikazio horiek erakunde desberdinenak dira; hori dela eta, aplikazio bakoitzerako hari dagokion erregistro-prozesua egin beharko dugu.\nSar zaitez EEEren aplikazio berrian, “Etxean aurreztu” atalean, eta ikus ezazu zer kontsumo duzun, konpara ezazu kontsumo hori zu bezalako beste batzuen kontsumoarekin eta jakin ezazu nola murriztu dezakezun erraz kontsumo hori.\nEzagutu zure kontsumo guztiak, zure kontsumo zehatza ikusteko aukera ematen duten web-orrian sartuz, zure kontagailu adimendunak ordu-laurdenetik behin, egunero edo hilero jasotzen dituen irakurketen erregistroen jarraipena eginez.


Irekia Eusko Jaurlaritza - Gobierno Vasco :: Lide Amilibia: “Pertsona Nagusientzako Gobernantzarako Euskal Estrategian (2019-2022) Agenda Nagusi parte-hartze publiko eta sozialeko eredua da”\nLide Amilibia: “Pertsona Nagusientzako…\ne90db2ee-0efb-43bc-88f2-c2b6fefe6c26.jpg Iturria: Irekia\n“Pilotaje-esperientziaren bidez, egokitu eta etengabe osatuko da”\nGizarte Politiketako sailburuordeak Belaunaldien arteko Topaketetan parte hartu du; topaketak Hartu Emanak erakundeak antolatu ditu, Leioan, UPV/EHUn, eta “Bizitza osasungarri eta parte-hartzailea”ri buruzkoak izango dira\nLeioa/Bizkaia 19 03 13\nLide Amilibia Eusko Jaurlaritzako Gizarte Politiketako sailburuordeak, gaur goizean, Pertsona Nagusientzako Gobernantzarako Euskal Estrategiaren (2019-2022) oinarriak azaldu ditu, eta estrategiaren “misioa, testuingurua, balioak eta helburuak” zehaztu ditu. “Bertan, Agenda Nagusi nagusiekiko eredu parte-hartzaile publiko eta soziala da, eta bere pilotaje-esperientziak hura egokitzeko eta osatzeko balioko digu”, esan die Amilibiak topaketara bertaratu direnei.\nLeioan hitz egin du, UPV/EHUko Hezkuntza Fakultatean, Bizkaian, Hartu Emanak erakundeak lan-jarduera eta familiarentzako arreta erabat edo zati batean amaitzen deneko “Bizitza osasungarri eta parte-hartzailea”ren inguruan antolatu dituen topaketen barruan. “Une horretan, bizi-proiektu berria egiteko denbora eta beharra dugunean”, esan dute antolatzaileek.\n“Agenda Nagusi nagusiek agenda politikoko eta sozialeko gaietan parte hartzeko diseinatu dugu, erakunde publikoei erabaki hobeak hartzen eta gizarte-errealitatearekin konektatuago daudenak hartzen laguntzeko”, esan du Amilibia sailburuordeak.\nLide Amilibiaren hitzen arabera, “eredu hori laster pilotatuko dugu, eta, horretarako, adinekoen kontseilu sektorialak zaintza informalen gaia aukeratu du. Horren pilotajearen bidez, orain arte diseinatu dugunean egokitzapenak eta hobekuntzak egingo ditugu”.\n“Gobernua eragileetako bat da gobernamenduan, baina ez bakarra. Gobernamenduaren eragile dira, halaber, herritar antolatuak eta ez-antolatuak, ekonomia- eta gizarte-eragileak. Estrategiaren espiritua parte hartzeko demokrazian sakontzeko konpromisoarekin erlazionala eta kooperatiboa den politika egiteko modua ulertzea da, eta, horretarako, elkarrizketaren eta gardentasunaren printzipioa suspertu eta herritarrei erabaki publikoen moduan aktiboago parte hartzeko aukerak eskaintzea”, esan du Amilibiak.\nHartu Emanak erakundeak urtero antolatzen dituen belaunaldien arteko topaketen jardueraren barruan, 2019rako lau ekintza programatu dira UPV/EHUren Hezkuntza Fakultatean, Leioako Campusean, apirilaren 11n, martxoaren 13an, otsailaren 21ean eta maiatzaren 2an, goizez.\nForoan honako hitzaldi hauek izango dira: “Osasuna 60 urteak gaindituta”, Ainhoa Fernández UPV/EHUko biologoaren eta irakaslearen eskutik; “Gizarte-partaidetzak ez du adinik”, Igor Ahedo UPV/EHUko soziologoaren eta irakaslearen eskutik; eta “Euskal Autonomia Erkidegoan heldu nagusientzako gobernamendu-eredu berria izateko aurrerapausoak”, Lide Amilibia Eusko Jaurlaritzako Gizarte Politiketako sailburuordearen eskutik.\nBi topaketa gizarte-partaidetzako esperientzien komunikazio-mahaietan oinarrituko dira, eta zenbait parte-hartzailek eratuko dituzte horiek eta Bolunta – boluntariotzarako eta gizarte-partaidetzarako agentziak dinamizatuko ditu. Topaketak Bilboko Udalaren, Eusko Jaurlaritzaren eta Hezkuntza Fakultatearen lankidetzarekin egingo dira.\nHartu Emanak erakundeak ikaskuntza etengabea eta adinekoen gizarte-partaidetza sustatzen ditu, eta ikastarorako honako gai hauek aztertzea aurreikusi du: Egungo gizartea: globalizazio desberdina; Zahartze aktiboa eta belaunaldien artekoa; Bizi-zikloa. Aldaketa fisikoak, psikikoak eta sozialak; Osasuna 60 urteak gaindituta; Gizarte-partaidetzak ez du adinik; Elikadura; Ariketa fisikoa; Prebentzioa eta autozaintzak aho-hortzetako osasunean; Bakardadea, osasun publikoaren arazoa; Geriatria: ohiko gaixotasunak, prebentzioa eta faktoreak; Adinekoak, iragana, oraina eta etorkizuna; Adinekoak nazioarteko esparru politikoan; Eskubide eta betebeharrak ez dira iraungitzen adinarekin; Ikaskuntza zerbitzuaren metodologia; Gizarte-partaidetza eskubideen iturri gisa; Jarrera proaktiboa eta parte hartzeko alternatibak; Gizarte-partaidetza gure ingurunean; Gobernamendu-eredu berria gure ingurunean; Boluntariotza gizarte-partaidetzako bide gisa; Adinekoen gizarte-partaidetza. Bestalde, esperientzian zenbait komunikazio-mahai izango dira.\nIkastaroa bi ziklotan garatuko da: otsailaren 5etik maiatzaren 28ra eta urriaren 1etik azaroaren 5era. Astearte arratsaldez, 18:00etatik 20:00etara, Boluntan, Erronda kalean, Bilbon, Leioan, UPV/EHUko Hezkuntza Fakultatean izango diren lau jardunaldiak izan ezik (belaunaldien arteko topaketekin bat). Honako hauek dira zuzendariak: María José Alonso Olea Pedagogiako doktorea eta María Teresa Arandia, Pedagogiako doktorea


Helduek gero eta gehiago erabiltzen dute ortodontzia hortzetako malformazioak zuzentzeko. | Consumer\nHelduek gero eta gehiago erabiltzen dute ortodontzia hortzetako malformazioak zuzentzeko.\nGailu horien onarpen soziala eta osasunerako eta irudirako onurak, hazkundearen arrazoiak\nOrtodontzia beti haurtzaroari eta nerabezaroari lotuta egon da hazkuntza-prozesuan, baina hortz batzuk ondo lerrokatuta lortu arren, ez du adinik. Izan ere, hortz-mugimenduaren oinarri fisiologikoak unibertsalak dira; hau da, hortzetako malformazioak edozein adinetan egin eta zuzendu daitezke, José Ceballos ortodontzistaren arabera, “3tik 90 urtera”.\n“Espainian duela bost urtetik hona odontologoen kontsultetara joaten diren helduen kopurua nabarmen hazi da”, dio Luis Beltramek, Espainiako Ortodontzia Elkarteko lehendakariak. Helduen eskariak gora egin du, eta, orain, kontsulten ehunekoa% 30era igo da. Azken urteotan, pertsona heldu baten irudia ez da besteena, gero eta ohikoagoa baita ortodontzia duten 20 urtetik gorako pertsonak ikustea.\nFaktore sozialarekin batera, ortodontzistek azpimarratzen dute tratamenduaren ondorioa dela (irribarre armonikoa) ortodontzikoak tratatzen dituzten heldu gehienen lehen motibazioa. Beste asko dentistek bidalitako ortodontistarengana joaten dira. Dentistek hortzak zuzentzeko gomendatzen diete, gaixotasunak prebenitzeko.\nHaur eta nerabeengan tratamendua egitea egokiagoa den arren, hezurren hazkuntza amaitu denean, eskeleto-asaldurak ezin dira zuzendu, gaur egun edozein adinetan egin daiteke, beti ere, “perodontoaren egoera, hortzoietan, hezurretan eta ehunetan”.\nBaina zergatik da garrantzitsua hortzak lerrokatzea? Profesionalek diotenez, hortz-haginak posizio egokian ez egoteak areagotu egiten du txantxarra izateko arriskua, eta gerta daiteke piezak galtzea, gaixotasun periodontalak, hortzetako edo hortzetako ertzen higadura, masailezurra artikulatzean mina, elikagaiak murtxikatzea… Horiek guztiak larriagoak dira adinean aurrera egin ahala.\nPaziente helduengan, mantsoago gertatzen da tratamenduaren eboluzioa, baina ez du zertan luzeagoa izan haur eta nerabeengan baino, “betiere hortzeria osasuntsua badu eta hezur-galerarik ez badago eta piezak falta ez badira”, dio Lourdes Bueno odontologoak.\nHainbat faktorek eragiten dute helduek ortodontzia gehiago eskatzea: alde batetik, irudiarekiko kezka handiagoa dago, eta, bestetik, osasunarekiko gero eta interes handiagoa. Orain, gainera, murriztu egiten da pazientearen ahalegina, material sinpleagoak, erosoagoak eta batez ere estetikoagoak dituztelako. “Adineko pertsonen hezkuntza kontua da”, ondorioztatzen du Buenok.\nEspainiako Ortodontzisten Elkartea ahaleginak egiten ari da Elkargoen Kontseilu Nagusiak Espainiako profesionalen espezializazioa onar dezan; izan ere, Espainia eta Luxenburgo dira arautze juridikorik gabeko ortodontzistak dituzten Europar Batasuneko herrialde bakarrak. Hori gertatzen da, Espainian, Ortodontzisten Elkarteak 50 urteko antzinatasuna badu ere, eta odontoestomatologoen artean ugariena da hori, Gizarte honetako lehendakariak salatzen duen moduan.\nOnarpen hori gabe, dentista orok erabil dezake ortodontzia. “Inork ez du esaten profesional batek espezializazio hori gauzatzeko prestakuntza nahikoa duen”, aitortu du Buenok. José Cebal-ek horri buruz esan du espezializazioak prestakuntza ona eta dedikazio esklusiboa bermatuko lukeela.\nMaterial berriak agertzeak gero eta eramangarriagoa egiten du ortodontzikoa, eta prezioaz garestitu arren, “ikusezintasuna” du abantaila. Zeramikako “brackete” -ak, hortzaren antzeko kolorekoak, ia gardenak dira, batez besteko kostua% 10 eta% 15 artean igotzen baita, 1.800 eta 2.000 euro artean. Gainera, bracket-ak ere garatu dira, ikusmen-inpaktua murrizteko.\nErabat ikusezina da dientearen barrualdean “bracket-ak” jartzea, baina arazo gehiago sortzen ditu hitz egitean, eta aparatua manipulatzean, batez bestekoa baino% 50 gehiago. Ortodontzia merkeenak 240 euro balio du, eta garestienak 2.400 euro balio du, aparatu-motaren, aparatuaren eta profesionalaren arabera.\nBada beste tratamendu sofistikatuago bat ere, zeharkako zorroak, mugimendu txikien bidez funtzionatzen dutenak. Zorroak, ordenagailu-programa baten bidez diseinatuak, 12 eta 48 bitarteko tartekoak dira tratamendu bakoitzeko, eta hamabost egunean behin aldatzen dira. Baina sistema berri hori “ez da panazea”, Onaren arabera, ezin baita kasu guztietan aplikatu eta prozesu ortodontzikoaren prezioa bikoiztu.\nhelduak malformaciones-eu ortodoncia-eu